text:
14 июндә Башҡортостанда Матбуғат һәм мәғлүмәт хеҙмәткәрҙәре көнө билдәләнә
Башҡортостандың медиаберләшмәһе 14 июндә Матбуғат һәм мәғлүмәт хеҙмәткәрҙәре көнөн билдәләй. Һөнәри байрамдары менән коллегаларын республиканың элемтә һәм киң коммуникациялар министры Борис Мелкоедов ҡотланы.
— Беҙ мәғлүмәт йәмғиәте дәүерендә йәшәйбеҙ, бөгөн мәғлүмәт һәр дәүләт үҫешенең төп ресурсына әүерелгән, — тиелә министрлыҡ сайтында бирелгән ҡотлауҙа. — Бөгөн Башҡортостан Республикаһында меңдән ашыу киң мәғлүмәт сараһы бар. Йылдан-йыл нәшриәт эшмәкәрлегенең күләме арта, яңы теле- һәм радиотапшырыуҙар, баҫмаларҙың электрон версиялары барлыҡҡа килә, мультимедиа технологиялары үҫешә, бер өҙлөкһөҙ полиграфия мөмкинлектәрен техник йәһәттән яңыртыу процесы бара. Беҙҙең республика – төрлө телдәрҙә донъя күргән традицион һәм заманса киң мәғлүмәт саралары – дәүләт ҡарамағындағылары ла, шәхсиләре лә – уңышлы эшләп килгән йылдам үҫешеүсе төбәктәрҙең береһе. Республика, ҡала, район баҫмалары ташҡа баҫылған һүҙҙең төп тәғәйенләнешен – граждандарға объектив мәғлүмәт еткереүҙе лайыҡлы тормошҡа ашыра. Кешеләргә мәғлүмәт биреп, һеҙ уларға заман һулышын тойорға, ваҡиғалар үҙәгендә булырға, дөрөҫ ҡарар ҡабул итергә ярҙам итәһегеҙ.


c: text/html

text:
Һүҙ
Һүҙ — билдәле бер тәртиптә урынлашҡан өндәр теҙмәһенән торған һәм ысынбарлыҡтағы бер төшөнсәне аңлатҡан телмәр берәмеге; өндәр теҙмәһенән тороп ысынбарлыҡтағы берәй предметты, күренеште, төшөнсәне аңлатҡан телмәр берәмеге.
Һүҙҙәр ике төргә бүленә:
- Үҙ аллы һүҙҙәр— лексик мәғәнәгә эйә булған һәм һөйләмдең ниндәйҙер киҫәге булып килә алған һүҙҙәр. Һүҙ төркөмдәренең етеһе – исем, сифат, һан, алмаш, ҡылым, рәүеш, мөнәсәбәт һүҙҙәр.
- Ярҙамсы һүҙҙәр— үҙ аллы мәғәнәһе булмаған, һүҙҙәр һәм һөйләмдәр араһында төрлө бәйләнеште белдерә торған һүҙҙәр. Һүҙ төркөмдәренән теркәүес, бәйләүес, киҫәксә.
Һүҙҙең мәғәнәһе.
- Һүҙ яһалышы.
- Грамматикала терминдар составында ҡулланыла.
- Инеш һүҙ.
- Өндәш һүҙ.
- Ярҙамлыҡ һүҙ.
- Яһалма һүҙ.
- Ике арала йәки халыҡ алдында һөйләнгән хәбәр.
- Ҡаты һүҙ.
- Һүҙ һөйләү.
- Һүҙ әйтеү.
- Йылы һүҙ йән аҙығы. (Эйтем.)
- Кем йәки ниҙер хаҡында халыҡ араһында йөрөгән төрлө хәбәр.
- Һүҙ ишетеү.
- Һүҙ йөрөтөү.
- Яҡшы һүҙ йөрөү.
- Ниҙер хаҡындағы вәғәҙә.
- Һүҙ биреү.
- Һүҙ ҡуйышыу
- Һүҙҙә тороу.
- Талаш, әрләш.
- Һүҙгә килешеү.
- Юҡтан һүҙ сығарыу.
- Бер һүҙле булыу
-
- Әйткән фекерҙә ныҡ тороу;
- күмәкләп бер һүҙҙе һөйләү, бер фекерҙә булыу.
-
- Ваҡ һүҙле юҡ-барға иғтибар итеп һөйләнеүсән.
- Ҡара һүҙ
- халыҡ ижадындағы сәсмә әҫәр;
- әкиәт.
- Ҡырҡ (оло) һүҙгә етеү буштан ғына оҙон-оҙаҡ ҙур итеп һөйләнеү.
- Һүҙ тейеү— шелтә алыу.
- Һүҙ тыңлау —әйткәнде эшләү.
- Һүҙ ҡуҙғатыу— нимә хаҡындалыр һөйләшә башлау.
Әҙәбиәт[үҙгәртергә | вики-тексты үҙгәртергә]
- Русско-башкирский терминологический словарь по языкознанию (Г.Д.Зайнуллина, 2002)
- Толковый словарь современного башкирского литературного языка. (под. ред З.Г.Ураксина, 2005)
- Русско-башкирский терминологический словарь по языкознанию (Г.Д.Зайнуллина, 2002)

robotstxt: allowed

filter: keep


text:
Бер айҙан Өфөгә Ҡытайҙың Аньхой провинцияһы делегацияһы килә
Бер айҙан Өфөгә Ҡытайҙың Аньхой провинцияһы делегацияһы килә.
Ә бөгөн иһә Дәүләт Йыйылышы-Ҡоролтай рәйесе Константин Толкачев Аньхой провинцияһының ревизия департаменты директоры Дай Кэйжу етәкселегендәге делегация менән осрашты. Унда Башҡортостан һәм Ҡытай араһында хеҙмәттәшлек юлдары тикшерелде, булдырылған бәйләнештәрҙе артабан нығытыу мәсьәләләре ҡаралды. Шулай уҡ, ҡаҙна сығымдарын күҙәтеү һәм бюджетты файҙалы ҡулланыу, ришүәтселек менән көрәшеүҙә тәжрибә уртаҡлашыу юлдары барланды.


text:
Башҡортостан менән Ҡытай парламент-ара бәйләнештәр булдыра Фото: Башҡортостан Дәүләт Йыйылышының матбуғат хеҙмәте
Башҡортостан менән Ҡытай парламент-ара бәйләнештәр булдыра
Башҡортостан менән Ҡытай парламент-ара бәйләнештәр булдыра Фото: Башҡортостан Дәүләт Йыйылышының матбуғат хеҙмәте
ӨФӨ, 2015 йыл, 8 сентябрь. /«Башинформ» мәғлүмәт агентлығы, Арина Рәхимҡолова/.
Башҡортостанда республика Дәүләт Йыйылышы депутаттары Ҡытайҙың Цзянси провинцияһы парламенты делегацияһы менән осрашты. Ҡунаҡтар араһында парламентарийҙар һәм Цзянси провинцияһы Халыҡ вәкилдәре йыйылышы секретариаты хеҙмәткәрҙәре бар, делегацияны секретариат етәксеһе Вэй Мин етәкләй.
Башҡортостан Дәүләт Йыйылышының матбуғат хеҙмәтенән хәбәр итеүҙәренсә, сәфәрҙең маҡсаты — Цзянси провинцияһы менән Башҡортостан араһында дуҫтарса мөнәсәбәттәрҙе үҫтереү, төбәктәрҙең хеҙмәттәшлек өлкәләрен киңәйтеү, парламент-ара бәйләнештәр булдырыу. Программала республиканың Дәүләт Йыйылышы — Ҡоролтай йортона барыу, парламент рәйесе, депутаттар һәм Хөкүмәт ағзалары менән осрашыуҙар, «БашЭКСПО» күргәҙмә үҙәгендә һәм Эшҡыуарлыҡ һәм туризм буйынса дәүләт комитетында булыу ҡаралған.
Ҡытай парламентарийҙарын сәләмләп, Дәүләт Йыйылышы Рәйесе Константин Толкачев, уларҙың сәфәре донъяның ике алдынғы иле төбәктәре араһында мөнәсәбәттәрҙе артабан үҫтереүҙә мөһим аҙым буласаҡ, тип билдәләне.
«Бөгөнгө сәфәрегеҙ, беҙҙең артабанғы бәйләнештәребеҙ емешле булыр, үҙ-ара файҙалы бәйләнештәрҙе нығытыу һәм үҫтереүҙең яңы йүнәлештәрен табырға ярҙам итер тип ышанам. Бай программа республикабыҙ һәм унда йәшәгән халыҡ тураһында күберәк белергә мөмкинлек бирер тип өмөтләнәм», — тип һыҙыҡ өҫтөнә алды Константин Толкачев.
Ҡытай парламентарийҙары делегацияһы етәксеһе Вэй Мин Башҡортостандағы хеҙмәттәштәренә йылы ҡабул итеүҙәре өсөн рәхмәт әйтте һәм сәфәр Башҡортостан менән Цзянси провинцияһының күп яҡлы бәйләнештәрен үҫтереүгә булышлыҡ итер тигән өмөт белдерҙе. Ул Цзянси провинцияһы парламенты хаҡында һөйләне, парламент-ара алмашыуҙы үҫтерергә тәҡдим итте һәм Башҡортостандағы хеҙмәттәштәрен Ҡытайҡа яуап сәфәренә саҡырҙы.
Башҡортостан менән Цзянси провинцияһының бәйләнештәре 2013 йылдың майында республика Башлығы Рөстәм Хәмитов Волга буйы федераль округы делегацияһы составында Ҡытай Халыҡ Республикаһында булған саҡта башланды. Сәфәр барышында Янцзы йылғаһының үрге һәм урта ағымындағы төбәктәр менән Волга буйы федераль округы төбәктәре араһында хеҙмәттәшлек тураһындағы протоколға ҡул ҡуйылды. 2014 йылдың 20 майында Шанхай ҡалаһында Башҡортостан Хөкүмәте менән Цзянси провинцияһының Халыҡ Хөкүмәте араһында сауҙа-иҡтисади, фәнни-техник һәм гуманитар өлкәләрҙә хеҙмәттәшлек тураһында килешеүгә ҡул ҡуйылғандан һуң беҙҙең төбәктәр араһында үҙ-ара файҙалы бәйләнештәр өсөн ныҡлы юридик база барлыҡҡа килде.


text:
Генпрокуратура сайтында ветерандар хоҡуҡтарына арналған бүлек барлыҡҡа килде
Генпрокуратура үҙенең рәсми сайтында Бөйөк Ватан һуғышында Еңеүгә һәм ветерандар хоҡуҡтарын яҡлауға арналған бүлек асты. Был бүлектә Прокуратура органдарының һуғыш йылдарындағы эшмәкәрлеге тураһында тарихи белешмә, Прокуратура ветерандары – һуғышта ҡатнашыусыларҙың иҫтәлектәре, шулай уҡ ветерандар хоҡуҡтарын яҡлау буйынса Прокуратура органдары эшмәкәрлеге хаҡында яңылыҡтар бүлеге ҡуйылған, тип хәбәр итә Новости Рәсәй мәғлүмәт агентлығы.
Ведомство вәкиле Марина Гридневаның билдәләүенсә, Прокуратура органдары “Ветарандар тураһында” Федераль закон үтәлешен даими тикшерә һәм бар хоҡуҡ боҙоуҙар буйынса кисектергеһеҙ саралар күрә. Ул һуғыш ветерандарын һәм уларҙың туғандарын Бөйөк Ватан һуғышы ветерандары хоҡуҡтарын ҡыҫыу осраҡтары тураһында РФ Генпрокуратураһы сайтының интернет-мөрәжәғәте ярҙамында Прокуратура органдарына хәбәр итеүҙе һораны.


text:
Республика Йортонда Башҡортостан кешеләренә дәүләт наградаларын тапшырҙыларФото: Олег Яровиков
Республика Йортонда Башҡортостан кешеләренә дәүләт наградаларын тапшырҙылар
Республика Йортонда Башҡортостан кешеләренә дәүләт наградаларын тапшырҙыларФото: Олег Яровиков
Йома, 23 майҙа, Республика Йортонда Башҡортостан кешеләренә дәүләт наградаларын тапшырыу тантанаһы үтте. Дәүләт айырма билдәләрен республика һәм ил үҫешенә үҙ өлөшөн индергән төбәктең 43 кешеһе алды.
Миҙалдар менән РФ һәм БР почетлы исемдәрен биреү тураһында таныҡлыҡтарҙы Башҡортостан Президенты Хакимиәте Етәксеһе Сергей Молчанов тапшырҙы.
Үҙенең сығышында ул, республиканың сәскә атыуы күбеһенсә төбәктә йәшәгән һәр кешенең дөйөм эшкә ниндәй өлөш индереүенән тора, тип билдәләне.
— Һеҙ үҙегеҙҙең күп йылғы хеҙмәтегеҙ менән Башҡортостан Республикаһы һәм ил үҫешенә ҙур өлөш индерәһегеҙ, — тип мөрәжәғәт итте йыйылғандарға Сергей Молчанов. — Беҙҙең республика үҙенең ер аҫты байлыҡтары, ҡеүәтле иҡтисади потенциалы менән бай, әммә иң ҙур байлығыбыҙ – ул кешеләр, беҙҙең эш кешеләре. Нәҡ уларҙың тырышлығынан республика бөгөн уңышлы төбәк булып һанала. Беҙ бөгөн бер төркөм иҡтисади күрһәткестәр буйынса Рәсәй Федерацияһы субъекттарының лидерҙары иҫәбендә. Алдынғы халыҡ-ара агентлыҡтар республикабыҙҙың иҡтисади рейтингтарын юғары баһалай.
Залда төрлө-төрлө тармаҡта эшләүсе кешеләр йыйылған, әммә уларҙы юғары профессионализм һәм яуаплылыҡ тойғоһо берләштерә.
«Башҡортостан Республикаһы алдындағы хеҙмәттәре өсөн» орденын «Башҡортостан» дәүләт телевидение һәм радиотапшырыуҙар компанияһының радиотапшырыуҙар студияһы дикторы Рәсимә Кәримова алды. Халыҡтар дуҫлығы ордены менән Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты директоры Фирҙәүес Хисамитдинова бүләкләнде.
«Башҡортостан Республикаһының атҡаҙанған ауыл хужалығы хеҙмәткәре» исеменә Бөрө зона ветеринар лабораторияһы директоры Яват Масков, Мәсетле районы мәғлүмәт-консультация үҙәге директоры Владимир Филимонов һәм Әлшәй район ветеринар станцияһы начальнигы Хәлил Шәрипов лайыҡ булды.
«Башҡортостан Республикаһының атҡаҙанған матбуғат һәм киң мәлүмәт хеҙмәткәре» исеме «Башҡортостан» дәүләт телевидение һәм радиотапшырыуҙар компанияһының телевидение студияһы телеоператоры Урал Ғатауллинға, «Кызыл таң» гәзитенең бүлек мөдире Рәзилә Низамоваға, «Звезда» редакция-нәшер итеү комплексы директоры Федор Кулагинға һәм «Башҡортостан уҡытыусыһы» журналы директоры Салауат Кәримовҡа бирелде. З.Исмәғилов исемендәге Өфө дәүләт сәнғәт академияһы доценты Роза Зянчурина «Башҡортостан Республикаһының атҡаҙанған сәнғәт эшмәкәре» исеменә лайыҡ.
Тантана һуңында Сергей Молчанов бүләкләнгән кешеләргә күп йылдар намыҫлы хеҙмәттәре өсөн рәхмәт әйтте, уңыштар, бәхет, ныҡлы һаулыҡ һәм именлек теләне.


text:
Фото:
Башҡортостанда электр энергияһы өсөн дөйөм йорт ихтыяжы яңыса иҫәпләнәсәк
Фото:
ӨФӨ, 2016 йыл, 16 май. /«Башинформ» мәғлүмәт агентлығы, Ольга Мортазина/.
1 майҙан Башҡортостанда электр энергияһы өсөн дөйөм йорт ихтыяжы яңыса иҫәпләнәсәк. «Башҡортостандың энергия һатыу компанияһы» яуаплылығы сикләнгән йәмғиәте директоры Олег Козловтың матбуғат конференцияһында әйтеүенсә, июндә граждандар фатирҙа электр энергияһын ҡулланған һәм дөйөм йорт ихтыяжы нормативы өсөн иҫәп аласаҡ. Айырманы иһә идара итеүсе компания түләйәсәк. Республикала күп фатирлы фондтың яртыһында дөйөм йорт ихтыяжы өсөн түләү алты проценттан артмай, тип билдәләне топ-менеджер. Улар өсөн бер ни ҙә үҙгәрмәйәсәк. Дөйөм йорт ихтыяжы дәүмәле күберәк булған йорттарҙа йәшәгән кешеләргә түләү аҙыраҡ буласаҡ.
«Фатирҙа күпме ҡулланғанһың, шунса түлә. Шулай уҡ йорттағы счетчик, норматив буйынса түлә. Ҡалғанын иһә идара итеүсе компания үҙ өҫтөнә аласаҡ. Сөнки идара итеүсе компаниялар энергия ҡулланыуҙы кәметеүгә иғтибар итәсәк. Был уларҙың һөҙөмтәле эшмәкәрлегенең күрһәткесе буласаҡ», — тип йомғаҡ яһаны торлаҡ-коммуналь хужалыҡ өлкәһендә төбәк Йәмәғәт контроле үҙәге етәксеһе Анатолий Дубовский.
Олег Козлов һөйләүенсә, дөйөм йорт ихтыяжы юғары булған йорттарҙың сығымдарын тикшереү барышында уларҙың щиттарына предприятие, сауҙа киоскы, йә иһә светофор, хатта полиция пунктының тоташтырылған булыуы асыҡланған. Хәҙер идара итеүсе компаниялар сығымдарҙы күҙәтеп барасаҡ, сөнки уларҙы йортта йәшәгән кешеләрҙең иҫәбенә яҙа алмаясаҡ.
«Дөйөм йорт ихтыяжы энергияны һаҡсыл ҡулланыуға бәйле. Был мәсьәләне бер йылда ғына хәл итеп булмаҫ, моғайын. Йорттарҙың күбеһендә лампочкалар тәүлек буйына янып тора. Энергия ҡулланыуҙы кәметеү буйынса программалар ҙа бар. Һуңғы йыл ярым эсендә беҙ дөйөм йорт ихтыяжының уртаса күләмен 22 проценттан 11-гә тиклем кәметә алдыҡ», — тип хәбәр итте Башҡортостан энергия һатыу компанияһының башҡарма директоры.


text:
Көгөрләүек
Көгөрләүек (урыҫ. Мородунка, лат. Xenus cinereus)— ржанка һымаҡтар отрядендәге ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҙурлығы сыйырсыҡтай. Оҙон суҡышы өҫкәрәк кәкрәйеп торған сэпсәү. Күберәк ерҙән йөрөй, һирәкләп ҡыуаҡтарға, төп баштарына ла ҡуна һырт яғы ҡара-көрән таплы һарғылт һоро. Кәүҙәһенең аҫҡы яғы аҡ, муйыны һәм түшенең еҫ яғы сыбар. Тебеттән һәм божор сәпсәүҙән суҡышы өҫкә ҡарай кәкре булыуы менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «ти-ли-ли». Яҙғыһын ата ҡош сырылдап һыҙғыра: «түрүй-түрүй-түрүй».
Йәшәү рәүеше[үҙгәртергә | вики-тексты үҙгәртергә]
Шарлыҡтарҙа, күл һәм йылға буйҙарындағы батҡылдарҙа йәшәй. Төрлө бешкәктәр менән туҡлана. Күсмә ҡош. Киң генә таралған. Ерҙә оялай. Көрән таплы 4 бөртөк һарғылт йомортҡа һала.
Әҙәбиәт[үҙгәртергә | вики-тексты үҙгәртергә]
- Дементьев Г. П., Гладков Н. А. Птицы Советского Союза. — Советская наука, 1951. — Т. 3. — 680 б.
- Э. Ф. Ишбирҙин. Башҡортостан ҡоштары китабы. — Өфө, 1986. — ИБ № 3478 28.693.35 И 90


text:
Фото:
Өфөлө Әхмәтхужин йәштәр беренселегендә “бронза” алды
Фото:
Польшаның Гданьск ҡалаһында 23 йәшкә тиклемге фехтовальщиктар ҡатнашҡан йәштәр араһындағы Европа чемпионатында рапирасылар турниры үткәрелде. Өфөлө Артур Әхмәтхужин “бронза” яуланы.
Ярымфиналға сығыр өсөн алышта Артур еңел генә ике белорусты еңде – Александр Лукашевичты – 15:4 һәм Сергей Быкты – 15:5.
Сирекфиналда өфөлө ҡылысына испан фехтовальщигы Карлос Льявадор ҡаршы тора алманы — 15:8.
Ә бына ярым финалда Алессио Фокони башҡорт спортсыһына өмөт ҡалдырманы – 15:7.
Фокониның яҡташы — Джорджо Авола — финалда үҙе кеүек үк бик тиҙ Алессионың кәрәген бирҙе – 15:8.


text:
Скачать презентацию
Идет загрузка презентации. Пожалуйста, подождите
Презентация была опубликована год назад пользователемЛариса Касаткина
1 Фәнни эштең темаһы: Жәлил Кейекбаевтың Туғандар һәм таныштар романында халы ҡ ижады һәм тел-стиль саралары Фәнни эштең темаһы: Жәлил Кейекбаевтың Туғандар һәм таныштар романында халы ҡ ижады һәм тел-стиль саралары
3 Жәлил Кейекбаевтың музейынан күренештәр
6 Жәлил Кейекбаев музейында
7 Жәлил Кейекбаевтың музейынан күренештәр
8 Ма ҡ ар мәктәбе
15 Тел үҙенең ҡулланыу сфераһы ниндәй булыуға ҡарамаҫтан, йәмғиәттең иң ҡиммәтле хазинаһы һанала. Ж.Ғ.Кейекбаев
Еще похожие презентации в нашем архиве:
© 2017 MyShared Inc.
All rights reserved.


text:
Республикала Бөтә донъя яман шешкә ҡаршы көрәш көнө сиктәрендә саралар үтәсәк
Бөтә донъя яман шешкә ҡаршы көрәш көнө сиктәрендә 4 февралгә тиклем муниципаль-ара медицина онкология үҙәктәрендә Асыҡ ишектәр көндәре үтәсәк, тип хәбәр иттеләр БР Һаулыҡ һаҡлау министрлығының матбуғат хеҙмәтенән.
Белгестәр яман шештәрҙе асыҡлау буйынса скрининг-тикшереүҙәр үткәрәсәк, халыҡ менән ваҡытында медицина тикшереүе үтеү һәм табиптарға мөрәжәғәт итеү тураһында һөйләшеүҙәр ойошторасаҡ. 2 февралдә 9 сәғәттән алып 13-кә тиклем Республика онкология диспансерының 1-се поликлиникаһында табиптар пациенттар өсөн консультациялар үткәрәсәк.


text:
Фото:
Интернетта Нефтекамалағы «Старые Papa's» төркөмөнөң клибы популярлыҡ яулай бара
Фото:
ӨФӨ, 2015 йыл, 20 октябрь. /«Башинформ» мәғлүмәт агентлығы, Розалиә Вәлиева/.
Интернетта Нефтекамалағы «Старые Papa's» төркөмөнөң «Ерҙә иң яҡшыһы» тигән йыры популярлыҡ яулай бара.
«Старые Papa's» төркөмө ағзаһы Денис Ғәниев һөйләүенсә, йыр ике йыл элек Нефтекама ҡалаһының юбилейы уңайынан яҙылған.
«Ошо йырға клип төшөрөү хаҡында күптән хыяллана инек, — тип һөйләй Денис. — GoPro камераларын алдыҡ та Нефтекама буйлап йөрөнөк, ҡала тормошон төшөрҙөк. Әммә был клип түгел».
Кадрҙа – Нефтекама ҡалаһы, йорттар һәм урамдар, йәш быуын, йәш әсәйҙәр.
«Бәләкәй ҡалаларҙан Өфөгә йәки башҡа ҡалаларға китергә кәрәк тип әйтеүҙәре оҡшамай. Беҙ Нефтекамала лайыҡлы тормош көтөргә мөмкин булыуын, уны яратыуыбыҙҙы күрһәтергә теләнек», — тине Денис.
Киләсәктә улар башҡа йырҙарына ла клип төшөрөргә ниәтләй.


text:
Район
Улица Все районы Чкаловский Железнодорожный Кировский Ленинский Октябрьский Орджоникидзевский Верх-Исетский Все улицы пер. Асбестовский пер. Центральный рынок пер. Дружбы пер. Красный проезд Решетникова проспект Ленина ул. 8 Марта ул. Антона Валека ул. Бажова ул. Бебеля ул. Белинского ул. Белореченская ул. Блюхера ул. Большакова ул. Цвиллинга ул. Энгельса ул. Фронтовых Бригад ул. Фурманова ул. Гагарина ул. Героев России ул. Горького ул. Хохрякова ул. Индустрии ул. Карла Маркса ул. Комсомольская ул. Красноармейская ул. Красный пер ул. Крестинского ул. Крылова ул. Куйбышева ул. Кузнечная ул. Ленина проспект ул. Малышева ул. Мамина-Сибиряка ул. Маршала Жукова ул. Машиностроителей ул. Мельковская ул. Мира ул. Опалихинская ул. Папанина ул. Павла Шаманова ул. Пехотинцев ул. Первомайская ул. Попова ул. Пушкина ул. Радищева ул. Решетникова проезд ул. Родонитовая ул. Сакко и Ванцетти ул. Щорса ул. Шевченко ул. Степана Разина ул. Сурикова ул. Сыромолотова ул. Техническая ул. Титова ул. Тургенева ул. Уральская ул. Вайнера ул. Викулова ул. Восточная ул. Ясная ул. Юмашева Применить


text:
Башҡортостандың үҫеш корпорацияһы менән «Башнефть» хеҙмәттәшлек тураһында килешеү төҙөнөФото: Андрей Старостин, Олег Яровиков
Башҡортостандың үҫеш корпорацияһы менән «Башнефть» хеҙмәттәшлек тураһында килешеү төҙөнө
Башҡортостандың үҫеш корпорацияһы менән «Башнефть» хеҙмәттәшлек тураһында килешеү төҙөнөФото: Андрей Старостин, Олег Яровиков
ӨФӨ, 2015 йыл, 22 май. /«Башинформ» мәғлүмәт агентлығы, Артур Басиров/.
Бөгөн, 22 майҙа, Башҡортостандың үҫеш корпорацияһы менән «Башнефть» араһында хеҙмәттәшлек тураһында килешеүгә ҡул ҡуйылды.
«Башинформ» агентлығы хәбәрсеһе менән әңгәмә барышында Корпорация етәксеһе Артем Кирәев, был килешеү — ойошманың «Башнефть» менән хеҙмәттәшлек итеүенә тәүге аҙым, тип билдәләне: «Был яҡынса килешеү, уға ярашлы яҡтар аныҡ йүнәлештәр буйынса бергәләп эшләргә ниәтләнә. Атап әйткәндә, республикаға файҙа килтерәсәк һәм экологик, инновациялы өлкәләрҙе үҫтереүгә йүнәлтелгән проекттар өлкәһендә хеҙмәттәшлек. Башҡа йүнәлештәр буйынса өҫтәмә килешеүҙәр ҡаралған».
«Башҡортостан Республикаһының үҫеш корпорацияһы» асыҡ акционерҙар йәмғиәте төбәктә эшҡыуарлыҡ алып барырға планлаштырған инвесторҙарға хеҙмәттәр күрһәтә.


text:
Рөстәм Хәмитов «Газета.Ru» интернет-гәзитенә интервью бирҙе
Башҡортостан Президенты Рөстәм Хәмитов төбәк башлығы вазифаһында 100 көн эшләүе уңайынан «Газета.Ru» интернет-гәзитенә киң интервью бирҙе. Бында Рөстәм Хәмитовҡа интернет аша журналистар ғына түгел, шулай уҡ ресурсты уҡыусылар ҙа һорауҙар бирә алды. Бөтәһе 160-тан ашыу һорауҙар бирелде. Башҡортостан башлығы уларҙың иң ҡыҙыҡтарына һәм мөһимдәренә яуап бирҙе. Ул үҙенең Рәсәй Президенты Дмитрий Медведев менән осрашыу һөҙөмтәләре, республикала милли сәйәсәт, Мортаза Рәхимов менән үҙ-ара мөнәсәбәттәре хаҡында һөйләне. Президент шулай уҡ халыҡ иҫәбен алыуҙы үткәреү, республика мәктәптәрендә башҡорт телен өйрәнеү тураһында ла үҙ фекерен белдерҙе һәм Мәскәүҙең хәҙерге мэры Сергей Собянинға уңыштар теләне.
Ентекле мәғлүмәт – «Газета.Ru» сайтында.


text:
Балалар баҡсалары хеҙмәткәрҙәре 1 августан ай һайын өҫтәмә ала башлаясаҡ
16 июлдә Башкортостан Республикаһы Президенты вазифаһын ваҡытлыса башҡарыусы Рөстәм Хәмитов «Төп дөйөм мәктәпкәсә белем биреү программаһын тормошҡа ашырыусы дәүләт һәм муниципаль мәғариф учреждениелары хеҙмәткәрҙәренең эш хаҡына айлыҡ өҫтәмә билдәләү тураһында» 426-сы Указға ҡул ҡуйҙы.
2010 йылдың 1 авгусынан төп эш урыны буйынса мәғариф учреждениелары штатында торған, мәктәпкәсә йәштәге балалар менән эшләүсе тәрбиәселәр, кесе тәрбиәселәр, тәрбиәсе ярҙамсыларының, шулай уҡ төп эш урыны буйынса мәғариф учреждениелары штатында торған, балалар менән тәрбиә эше алып барыусы бер һәм ике төркөмлө мәктәпкәсә белем биреү учреждениелары мөдирҙәренең эш хаҡына түбәндәге күләмдәрҙә айлыҡ өҫтәмә билдәләнде:
1000 һум – тәрбиәселәргә;
500 һум — кесе тәрбиәселәргә, тәрбиәсе ярҙамсыларына;
500 һум — бер һәм ике төркөмлө мәктәпкәсә мәғариф учреждениелары мөдирҙәренә.
Башҡортостан Республикаһы Хөкүмәтенә ошо Указды тормошҡа ашырыуға бәйле сығымдарҙы финанслау сығанаҡтарын, айлыҡ өҫтәмәләрҙе түләү тәртибен һәм шарттарын билдәләргә ҡушылды.
Указ ҡул ҡуйған көндән көсөнә инде. Документ преамбулаһында әйтелеүенсә, был төп дөйөм мәктәпкәсә белем биреү програмаһын тормошҡа ашырыусы дәүләт һәм муниципаль мәғариф учреждениелары хеҙмәткәрҙәренең социаль яҡланғанлығын көсәйтеү маҡсатында эшләнде.


text:
Өфөлә өләсәй кеше ейәнен урлаған. Әсәһе исламды ҡабул иткән малайҙы өләсәй йәшергән тип фаразлана. Милиция малай менән өләсәһен һаман таба алмаған.
Әсә ҡыҙҙы, ата улды белмәгән заманалар. Өфөлә өләсәй кеше ейәнен урлаған. 2 класта уҡыған Саша Петров 23 май дәрестән һуң юғала. Ошо уҡ көндә малайҙың өләсәһе – 55 йәшлек Ирина Николаевна ла өйөнән ғәйеп була. Уны туғандарында ла, таныштарында ла таба алмайҙар.
Ошонан һығымта: малайҙы өләсәй кеше үҙ ҡыҙынан, баланың әсәһенән урлаған булып сыға. Эш шунда: әсә кеше Анна Петрова 4 йыл элек исламды ҡабул итә. Ул яулыҡ ябына, барлыҡ дини ҡанундарҙы теүәл үтәй, 5 намаҙын ҡалдырмай. Ҡатындың әсәһе – православ дин тотоусыға был оҡшамай.
Мосолманлыҡҡа күсеүен Анна Петорва ябай аңлата. Артабан тыңлаусыларға ҡатындың һүҙҙәрен "Комсомольская правда" газетаһына әңгәмәһенән тәржемәләп тәҡдим итәм:
"Урамда насар кәйеф менән китеп барғанда мәсеттән ҡөрьән уҡығанды ишеттем. Уның тауышы күңелемә үтеп инде, сыҙаманым, мәсеттең эсенә индем, бер сәғәт буйы баҫып торҙом. Аңланым: ислам – минең динем" ти Анна Петрова.
"Өләсәй кеше иһә ейәне Сашаны төрлө уйҙырмалар менән ҡурҡыта. Мин террорсы булып эшләйем, самолеттарҙа осам, кешеләрҙе шартлатам да аҙаҡ тиҙ генә өйгә ҡайтам. Баланы минең менән ҡурҡытты. Барлыҡ мосолмандар ҙа экстремист түгел бит", ти Анна Петрова "Комсомольская правда" газетаһына әңгәмәһендә.
Милиция малай менән өләсәһен һаман таба алмаған. Ҡайһы бер мәғлүмәттәр буйынса ҡатын кеше яңыраҡ бер йорт һатып алған, шунда йәшеренгәндәр тигән фараздар бар.
Бала юғалыуҙы был Башҡортостанда бер генә осрағы түгел. Благовещен ҡалаһынан 9 йәшлек Дарья Асееваны ла һаман да таба алмайҙар. 29 майҙа бала урамда уйнап йөрөгән еренән юғала. Уны ата-әсәләре, туғандары, таныштары эҙләй, милиция, водолаздар, кинологтар эҙләй. тәфтиш комитеты бала юғалыу сәбәпле Үлтереү статьяһы буйынса енәйәт эше асҡан. Уны тере килеш табыуға өмөттәрен өҙгәндәр.


text:
Фото:
Стәрлебаш районы хакимиәте башлығы итеп Фәнүр Туҡтаров тәғәйенләнде
Фото:
16 августа БР Стәрлебаш районы муниципаль район Советы ултырышында Фәнүр Туҡтаровты контракт буйынса Стәрлебаш районы хакимиәте башлығы вазифаһына тәғәйенләү тураһында ҡарар ҡабул ителде.
Фәнүр Зөфәр улы Туҡтаров 1960 йылдың 15 ноябрендә Башҡортостан Республикаһы Стәрлебаш районы Ҡарағош ауылында тыуған. Юғары белемле, Башҡорт ауыл хужалығы институтын тамамлай.
Хеҙмәт эшмәкәрлеген 1983 йылда «Осҡон» колхозында баш агроном булып башлай. 1988-1992 йылдарҙа – «Ашҡаҙар» колхозы рәйесе булып, 1992-1996 – «Спутник» холхозы рәйесе булып эшләй.
Төрлө йылдарҙа БР Стәрлебаш районы хакимиәте башлығы урынбаҫары, Стәрлебаш район ҡулланыусылар йәмғиәте идаралығы рәйесе, Өфө ҡалаһы Октябрь районында 59-сы торлаҡ эксплуатациялау участкаһы начальнигы, Өфө ҡалаһы Октябрь районы хакимиәте башлығының беренсе урынбаҫары, Өфө ҡалаһы Октябрь районы муниципаль берәмеге башлығының беренсе урынбаҫары, Өфө ҡалаһы ҡала округы Октябрь районы хакимиәте башлығының беренсе урынбаҫары, «Йылға аша сығыу ҡулайламалары эксплуатация контораһы» муниципаль унитар предприятиеһы начальнигы урынбаҫары, «Өфө граждандарҙы яҡлауы идаралығы» муниципаль учреждениеһының баш инженеры булып эшләй.
2011 йылдан әлегә тиклем Башҡортостан Республикаһы Стәрлетамаҡ ҡалаһы ҡала округы хакимиәте башлығының төҙөлөш һәм ҡала хужалығы буйынса урынбаҫары булып эшләне.


text:
«Рәсәйҙең иҡтисади тергеҙелеүе» бөтә Рәсәй конкурсының төбәк этабына журналистар эштәрен ҡабул итеү тамамлана
«Рәсәйҙең иҡтисади тергеҙелеүе» бөтә Рәсәй конкурсының төбәк этабына журналистар эштәрен ҡабул итеү аҙағына ла яҡынлашты. Башҡортостан Журналистар союзынан хәбәр итеүҙәренсә, «журналистикала иҡтисади йүнәлеште һәм киң мәғлүмәт саралары менән илдә эшҡыуарлыҡтың үҫеш проблемаларының һәм уңыштарының объектив яҡтыртылыуын үҫтереүҙе дәртләндереү конкурстың төп маҡсаты булып тора».
Эштәр 2011 йылдың 12 декабренә тиклем ҡабул ителә.
Конкурста еңеүселәр Башҡортостан Республикаһы Сауҙа-сәнәғәт палатаһы дипломдары һәм ҡиммәтле бүләктәр менән тәбрикләнәсәк.
Эштәрҙе «БР Сауҙа-сәнәғәт палатаһы конкурсына» билдәһе менән Өфө ҡалаһы, Киров урамы, 45, БР Элемтә һәм киң коммуникациялар министрлығы, Киң мәғлүмәт саралары бүлеге адресы буйынса, йәки olle73@mail.ru электрон почтаһы буйынса ебәрергә.
Конкурсҡа йомғаҡ яһау һәм еңеүселәрҙе наградлау тантанаһы 2011 йылдың 21 декабрендә үтәсәк. Әйткәндәй, был көндө Мостай Кәрим исемендәге Милли йәштәр театрында Матбуғат балы үтәсәк.
Иң яҡшы эштәр РФ Сауҙа-сәнәғәт палатаһы һәм Рәсәй Журналистар союзы менән ойошторолған конкурстың финалына тәҡдим ителәсәк.
Конкурс положениеһы менән БР Журналистар союзы сайтында танышырға була.


text:
Фото:
"НефАЗ" автобустары Тольятти урамдарында йөрөйәсәк
Фото:
Тольяттиҙа ҡала пассажирҙарын йөрөтөү өсөн биш "НефАЗ" автобусын һатып алдылар. Уларҙың ниндәй маршруттар буйынса йөрөйәсәге әлегә хәл ителмәгән, әммә водителдәр уларҙың өҫтөнлөгөн баһаларға өлгөрҙө лә инде.
Автотранспорт предприятиеһы директоры Игорь Митчихин әйтеүенсә, Башҡортостанда етештерелгән автобустар бик уңайлы. Беренсенән, бында ултырғыстар йомшаҡ. Икенсенән, йылытыу приборҙары күп, шул арҡала хатта ныҡ һыуыҡ көндәрҙә лә салонда йылы. Ахыр килеп, эсе иркен, пассажирҙар өсөн өҫтәмә тотоноу урындары ҡаралған. Комплектта — магнитола, янғын һүндергестәр, аптечкалар. Ҡыҫҡаһы, ҡала буйлап уңайлы һәм хәүефһеҙ йөрөү өсөн барыһы ла бар.


text:
Матбуғат ветераны Муса Мөлөков Башҡортостан Республикаһының Почет грамотаһы менән бүләкләнде
Ошо көндәрҙә үҙенең 75 йәшлек матур юбилейын матбуғат ветераны, ғалим, публицист, филология фәндәре кандидаты Муса Мөлөков билдәләй.
Башҡортостан Президенты Рөстәм Хәмитов Указы менән журналистика өлкәһендәге һәм уҡытыу эшмәкәрлегендәге күп йыллы уңышлы хеҙмәте өсөн Муса Мөлөков Башҡортостан Республикаһының Почет грамотаһы менән бүләкләнде.
«Башинформ» агентлығы коллективы Муса Ғайса улын ысын күңелдән был юғары награда менән ҡотлай, уға ныҡлы сәләмәтлек һәм артабанғы ижади уңыштар теләй.


text:
Международный конкурс по математике «Поверь в себя»
для учеников 1-11 классов и дошкольников с ЛЮБЫМ уровнем знаний
Задания конкурса по математике «Поверь в себя» разработаны таким образом, чтобы каждый ученик вне зависимости от уровня подготовки смог проявить себя.
К ОПЛАТЕ ЗА ОДНОГО УЧЕНИКА: ВСЕГО 28 РУБ.
Конкурс проходит полностью дистанционно. Это значит, что ребенок сам решает задания, сидя за своим домашним компьютером (по желанию учителя дети могут решать задания и организованно в компьютерном классе).
Подробнее о конкурсе - https://urokimatematiki.ru/
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
Тема: “Быйылғы көҙ шундай сыуаҡ килде...”(кластан тыш сара)
Маҡсат: уҡыусыларҙы М.Кәримдең шиғри йыйынтыҡтары менән таныштырыу, уҡыусыларға патриотик тәрбиә биреү, әҙәбиәткә һөйөү тәрбиәләү
Йыһазландырыу: компьютер, китаптар күргәҙмәһе, презентация
Сәхнәнең бер өлөшө өйҙөң бер бүлмәһе формаһында биҙәлгән. Бер яҡ ситтә китаптар күргәҙмәһе, түрҙә М.Кәримдең рәсеме эленгән.
Алып барыусы:
Ҡәҙерле буяуҙары һәм ауаздары, ғәзиз кешеләре һәм онотолмаҫ урындары менән тыуған ерҙең матурлығы сабый саҡтарҙан уҡ күңелгә тамырлана. Бары тик Башҡортостанда үҫкәндәр ошо ерҙең һылыу Ағиҙеле, күкрәгендә әллә күпме хазиналар һаҡлаған армыт-армыт Урал тауҙары, йәйрәп ятҡан далалары менән ғорурлана ала.
Төҫ ташламаҫ ошондай гәүһәрҙәре араһында Башҡортостандың тағы ла бер ғорурлығы – Башҡортостандың халыҡ шағиры М.Кәрим ижады бар.
“Оҙон-оҙаҡ бала саҡ” әҫәренән өҙөк сәхнәләштерелеп күрһәтелә.
Алып барыусы:
1919 йылдың 20 октябрендә Шишмә районы Келәш ауылында донъяға ауаз һалған М.Кәримдең бала сағы – сағыу буяуҙарға буялған мәл ул. Үҫә төшкәс, ижадында ул ошо йәшәүгә мөхәббәттең тыуыуын, үҫеүен, яңынан-яңы буяуҙарға балҡып йәшәүен һүрәтләйәсәк. Ә был һоҡландырғыс һөйөүҙең йәне – Башҡортостан. Бына нимә тип яҙа ул көндәлектәрендә ошо хаҡта.
1-се уҡыусы көндәлектәрҙән өҙөктәр уҡый. (“Башҡортостан ҡыҙы” журналы 2009й, №10,11) Ҡыҙҙар ансамбле башҡарыуында “Ете ҡыҙ” бейеүе
Алып барыусы:
Утты, һыуҙы кисеп үткән ҡаһарман халҡының яҙмышы тураһында уйлағанда, уның үткәне һәм бөгөнгөһө менән ғорурланғанда М.Кәрим халыҡ тигән ҡәҙерле һүҙгә изге әйберҙәргә ҡағылған кеүек һаҡ ҡағыла. Ул халҡым тип тамаҡ ярып ҡысҡырмай, бары тик тыуған тупрағы, һыуҙары, һауаһы менән бергә йәшәй.
2-се уҡыусы “Иҫке һүҙҙәр иҫкермәһен өсөн” шиғырын һөйләй.
Алып барыусы:
Шағирҙың маяғы – кеше. Шағир үҙенең вазифаһын кеше йөрәгендә шом урынына өмөт уятыуҙа күрә. Үҙ хәсрәтен күберәк эскә йотоп, башҡаларҙың шатлығына ихлас ҡыуаныусан шағир ғына халыҡтың рухи хазиналарына үтеп инә, донъяға уның күҙҙәре менән ҡарай ала.
3-сө уҡыусы “Тауҙар” шиғырын һөйләй
Алып барыусы:
М.Кәримдең әҫәрҙәре бер нисә быуын башҡорт һәм башҡа милләт уҡыусыларының рухи хазинаһына әйләнде. Шағирҙың ҡанатлы һүҙҙәре күптән инде мәҡәл дәрәжәһендә йөрөй.
4-се уҡыусы китап күргәҙмәһен күрһәтә, “Нравственные уроки Мустая Карима” тигән китаптан бер нисә цитата уҡып китә.
Алып барыусы:
Хәҙер бер әҙәбиәт икенсеһендә яңғыраш ала. Ә бит һәр милли әҙәбиәт башҡа халыҡтар менән үҙенең көслө таланттары аша бәйләнешкә инә. М.Кәрим башҡа халыҡтарға үҙ илсеһе булып өндәшә, яҡтылыҡ өләшә. , әҙип үҙе әйтмешләй: “ Ут үрсемле – янһа, йылға тере аҡһа ғына. Йыр, аҡыл һәм дуҫлыҡ – бүлешкәндән арта ғына”.
Ҡыҙҙар башҡарыуында йыр “Һаумы, тиҙәр гөлдәр”
Алып барыусы:
Тыуған яғынан уңған кеше ғаилә бәхете, мөхәббәт тигән мәңгелек шишмәнән дә услап тере һыуҙар эсә ул. Әгәр мөхәббәт ҡанатлы тойғо икән,ҡанаттар үҫкән һәм нығынған һайын, һөйөүҙең офоҡтары ла киңәйә. М.Кәрим үҙенең тормош иптәше, тоғро юлдашы Рауза апай менән 63 йыл таныш булып, шуның 62 йылын бер юлдан атлап үтәләр, ике бала тәрбиәләп үҫтерәләр. (Презентация күрһәтелә) Үҙенең күп кенә мөхәббәт шиғырҙарын да ул Рауза апайға бағышлай.
5-се уҡыусы “ Раузаға” шиғырын, 6-сы уҡыусы “ Йәшәйһе бар” шиғырын һөйләй.
“Йылғалар төнөн һөйләшә” йыры башҡарыла.
Алып барыусы:
Ҡыҙғанысҡа ҡаршы, үҙенең рухында ғорур бөркөттәрҙең саңҡыуын да, һандуғастың өҙөлөп һайрауын да бергә ҡушҡан М.Кәрим бөгөнгө көндә беҙҙең араларҙа юҡ – 2005 йылда уның йөрәге мәңгелеккә тибеүҙән туҡтаны. Әйҙәгеҙ әле, барыбыҙ ҙа баҫып, әҙип ижады алдында баш эйәйек һәм уны бер минутлыҡ тынлыҡ менән иҫкә алып үтәйек.( Бер минутлыҡ тынлыҡ)
7-се уҡыусы “Мәңгелек улы – ҡояш гел янһа ла” шиғырын һөйләй.
Алып барыусы:
Үҙенең хеҙмәте өсөн әллә ниндәй юғары наградаларға лайыҡ булған әҙип үҙенең ябай кеше икәнен, иленең патриоты икәнен һис ҡасан да онотманы. Был донъяның һикәлтәле һуҡмаҡтарын уҙған саҡта ул Кеше, оло йөрәкле ил ағаһы булып ҡала белде. Ниндәй генә заманалар булмаһын, яҙыусы өсөн тәүге белем биреүсе уҡытыусылары остаз булып ҡала. Уларҙы һәр саҡ хөрмәт менән телгә ала. Үҙе лә ысын мәғәнәһендә халыҡ педагогы ул. Ә хәҙер, кисәбеҙ аҙағында, Мостай Кәрим ижадына үҙебеҙҙең ихтирамыбыҙҙы күрһәтеп, барыбыҙға таныш булған “Уҡытыусыма” йырын башҡарайыҡ.
“Уҡытыусыма” йыры яңғырай.
Алып барыусы:
Шуның менән кисәбеҙ тамам, иғтибарығыҙ өсөн ҙур рәхмәт!
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy
УЖЕ ЧЕРЕЗ 10 МИНУТ ВЫ МОЖЕТЕ ПОЛУЧИТЬ ДИПЛОМ
от проекта "Инфоурок" с указанием данных образовательной лицензии, что важно при прохождении аттестации.
Если Вы учитель или воспитатель, то можете прямо сейчас получить документ, подтверждающий Ваши профессиональные компетенции. Выдаваемые дипломы и сертификаты помогут Вам наполнить собственное портфолио и успешно пройти аттестацию.
Список всех тестов можно посмотреть тут - https://infourok.ru/tests


text:
Йыл башынан алып Стәрлетамаҡ бюджеты 468 млн һумға артҡан
Ағымдағы йылдың ете айында Стәрлетамаҡ бюджеты 468 миллион һумға тулыланған. Был күрһәткес былтырғы йылдың ошо уҡ осорона ҡарата 33 процентҡа күберәк. Стәрлетамаҡ бюджетына яңыра торған сығанаҡтарҙан килгән табыш 496,6 млн һумды тәшкил иткән. Шуларҙан 356,6 миллионы — ер участкалары өсөн ҡуртым түләүҙәренән, 112 миллионы торлаҡҡа ҡарамаған биналарҙы ҡуртымға биреүҙән алынған.
БР Ер һәм мөлкәт мөнәсәбәттәре министрлығының Стәрлетамаҡ буйынса Милек менән идара итеү комитеты мәғлүмәте буйынса, Башҡортостандың тупланма бюджетына керем быйыл 800 млн һум кимәлендә буласаҡ, тип күҙаллана. Муниципаль һәм дәүләт унитар предприятиелары табыштарынан бүлемдәр – бер миллион һумды, һатыуҙан алынған табыш 85,4 млн һумды тәшкил иткән.
Өҫтәп үтәйек, 2010 йылда комитет республиканың тупланма бюджетына милеккә идара итеүҙән һәм мөлкәт менән эш итеүҙән 660 млн һум күләмендә һалымға ҡарамаған табыш инеүен тәьмин иткән. Шуларҙан ҡала бюджетына 560 млн һум йүнәлтелгән.


text:
Интеллектуаль эшмәкәрлек һөҙөмтәләрен һаҡлау буйынса конференция үтәсәк
Өфөлә "Сәнәғәттә һәм наноиндустрияла интеллектуаль эшмәкәрлек һөҙөмтәләрен хоҡуҡи һаҡлау" V халыҡ-ара ғилми-ғәмәли конференцияһы үтәсәк.
Уны үткәреү урыны итеп "Баштехинформ" республика фәнни-техник һәм мәғлүмәт комплексы һайланған.
Конференция 20 майҙа сәғәт 10-да асыласаҡ. Форумда ҡатнашыусылар Граждандар кодексына ярашлы сәнәғәт милке объекттарын хоҡуҡи һаҡлау, республиканың нанотехнологиялар селтәренә ингән ойошмаларҙа техник ҡарарҙарҙы һаҡлау мәсьәләләрен тикшерәсәк. Шулай уҡ Рәсәй авторҙар берләшмәһенең халыҡ-ара эшмәкәрлеге һәм сәнәғәт милке объекттарын сит илдә патентлау тураһында ла һүҙ алып барыласаҡ.
21 майҙа секциялар эше ойоштороласаҡ. Көн түңәрәк өҫтәл һәм дискуссия менән тамамланасаҡ. Артабан ҡунаҡтарҙы мәҙәни программа көтә.
Конференцияның һуңғы көнө, 22 май, республиканың Интеллектуаль милекселек буйынса координацион советы ултырышы менән асыласаҡ. Шулай уҡ секция ултырыштары һәм дискуссия планлаштырылған.
Форумда докладсылар сифатында Үҙәк, Волга буйы һәм Урал федераль округтарының интеллектуаль милекселек өлкәһендәге белгестәре сығыш яһаясаҡ. Конференция йомғаҡтары буйынса ғилми мәҡәләләр йыйынтығы сығарыласаҡ. Шулай уҡ "Интеллектуаль милекселек" күргәҙмәһе лә эшләйәсәк.


text:
Өфөләге йорттарҙың береһендә электр тогының көсө артып китеү сәбәпле янғын сыға яҙған
Өфөләге йорттарҙың береһендә электр тогының көсө артып китеү сәбәпле янғын сыға яҙған.
Фатир, подъездарҙа лампалар шартлай, электр ҡоролмалары эшлектән сыға. Ә авария арҡаһында һыуытҡыс, микро тулҡынлы мейестәр, телевизоры янған кешеләр зыянды кем ҡайтарасаҡ тип баш вата. Елена Иванова 18 сентябрь кисен әле лә тетрәнеп иҫкә ала. Балаларҙы йоҡларға һалып йорт эштәре менән булған ваҡытта шартлау яңғырай. Хәйер хужалар өйҙә була.Пенсионер Нина Фроловаға был кис икеләтә мәшәҡәт тыуҙыра.Ә бына Жигулевтар ғаиләһе бер юлы 70 мең һумға яҡын зыян күрә.Асыҡланыуынса, бөтә бәләгә электр тогының көсө кинәт артып китеү сәбәпсе. Александр Жигулев һөнәре буйынса электрик, авария булғас та ул розеткаларҙағы ток ҡеүәтен тикшереп ҡарай һәм телефонға яҙҙырып ала.Йортта йәшәүселәр фекеренсә, 220 вольт урынына уларҙың фатирына 380 вольт ток килеүҙә йорттағы эске бүлгес ҡоролманың төҙөк булмауы ғәйепле. Йәғни, электр үткәргес эшлектән сыҡҡан. Ә уның төҙөклөгө өсөн идарасы компания яуаплы. Авария булғас та йортто хеҙмәтләндереүсе компания ҡоролманы яңыртып ҡуя. Свобода урамындағы 15 йорт бынан 49 йыл элек төҙөлә, әммә ярты быуат эсендә бында электр сымдары бер тапҡыр ҙа алмаштырылмаған. Ғүмер буйы бында йәшәгән ололар электр ҡоролмаларының да яңыртылғанын хәтерләмәй.Йортто хеҙмәтләндереүсе компания үҙ сиратында ғәйебен танырға теләмәй. Энергетиктар айырым һөйләшеү ваҡытында ток көсө артып китеү осраҡтары Өфөлә аҙна һайын бер нисә тапҡыр ҡабатланып тороуы хаҡында белдерҙе. Күп осраҡта кешеләр зыянды ҡайтарыу мәшәҡәттәренән баш тарта, сөнки электр ҡоролмаһының тап ошо сәбәпле эштән сығыуын иҫбатлар өсөн ирекле экспертиза эшләтергә кәрәк, ә был өҫтәмә сығымдар талап итә. Шулай ҙа суд ғәҙәттә зыян күреүсе яҡты яҡлай. Ә бындай хәлдә ҡалмаҫ өсөн һәр техникаға көсөргәнеш стабилизаторы һатып алып ҡуйыу хәйерлерәк.


text:
Фото:
«Өфө» аэропортында балалары булған әсәйҙәргә бүлмә асылды
Фото:
«Өфө» халыҡ-ара аэропортының эске авиалиниялары терминалы бинаһында әсә һәм бала бүлмәһе асылды. Элек бындай хеҙмәт «Аэропорт» ҡунаҡханаһында ғына күрһәтелә ине.
Дүрт балаға иҫәпләнгән яңы бүлмә заманса мебель менән йыһазландырылған һәм ете йәшкә тиклемге балаларға, шулай уҡ йөклөлөктөң һуңғы айҙарындағы ауырлы ҡатындарға иҫәпләнгән. Аҙыҡ әҙерләү һәм гигиена өсөн айырым бүлмә булдырылыуы ла уңайлы. Бәләкәй балалары булған пассажирҙарға квалифицикациялы персонал ярҙам күрһәтә.
«Өфө» аэропортынан хәбәр итеүҙәренсә, әсә һәм бала бүлмәһе хеҙмәттәре менән ҡулланыу өсөн пассажирҙарға авиабилет һәм аэропорт медпунктынан бирелгән медицина белешмәһе талап ителә. Бүлмәгә инеү түләүһеҙ. Тәү сиратта бер йәшкә тиклемге, ике йәки унан да күберәк балары булған ҡатындар хеҙмәтләндерелә. Багажды һаҡлыҡ камераһына тапшырырға кәрәк, әсәйҙәргә үҙҙәре менән балалар әйберҙәре һәм балалар аҙығы ғына алырға рөхсәт ителә.
Инфекция таралыуына юл ҡуймаҫ өсөн, киҫкен респиратор ауырыуҙар менән балалар әсә һәм бала бүлмәһенә үткәрелмәй, әгәр кәрәк булһа, медпункт табибы менән тейешле дауалау учреждениеһына йүнәлтелә, тип аңлатма бирҙеләр Өфө аэропортында.


text:
Баш ҡалала «Зыя Нуриев» тип аталған китап-альбомдың исем туйы уҙасаҡ
ӨФӨ, 2015 йыл, 19 март. /«Башинформ» мәғлүмәт агентлығы, Ләйлә Аралбаева/.
«Китап» нәшриәтендә күренекле партия һәм дәүләт эшмәкәренең тормош юлына бағышланған «Зыя Нуриев» китап-альбомы донъя күрҙе. 23 мартта көндөҙгө сәғәт 3-тә Мәжит Ғафури исемендәге Башҡорт дәүләт академия драма театрында китаптың исем туйы үтәсәк.
Баҫманың беренсе өлөшөндә Зыя Нуриевтың иҫтәлектәре һәм уйланыуҙары урын алған. Икенсеһендә замандаштарының, коллегаларының, журналистарҙың эшмәкәр тураһында мәҡәләләре, яҙмалары, хәтирәләре тупланған.
Китапта Зыя Нурый улының еңел булмаған хеҙмәт юлы сағылыш тапҡан. Ул тәүге партия ойошмаларында, КПСС-тың Башҡортостан өлкә комитетында беренсе секретарь, артабан СССР-ҙың Министрҙар Советы рәйесе урынбаҫары булып эшләгән. Социалистик Хеҙмәт Геройы исеменә лайыҡ булған. Илебеҙҙең һәм сит илдәрҙең бихисап ордендары һәм хөкүмәт наградалары менән бүләкләнгән, — тип аңлатма бирҙеләр нәшриәттә.
1000 дана тираж менән баҫылған китапты презентация ваҡытында һәм нәшриәттең фирма магазиндарында һатып алырға мөмкин.


text:
Өфөлә ШОС һәм БРИКС саммиттары көндәрендә бай мәҙәни программа ойошторола
ӨФӨ, 2015 йыл, 3 июль. /«Башинформ» мәғлүмәт агентлығы, Ләйлә Аралбаева/.
Өфөлә ШОС һәм БРИКС саммиттары көндәрендә бай мәҙәни программа ҡаралған. Башҡортостандың баш ҡалаһына Мәскәүҙең билдәле театр коллективтары гастролгә килә, Өфөнөң театрҙары һәм концерт ойошмалары ла үҙҙәренең иң яҡшы спектаклдәрен һәм тамашаларын тәҡдим итә.
Өфөлә беренсе тапҡыр Мәскәүҙең «Петр Фоменконың оҫтаханаһы» театрының гастролдәре үтә. Спектаклдәр 7 һәм 8 июлдә — Рус драма театры, 10 һәм 11 июлдә «Нур» Өфө дәүләт татар театры сәхнәһендә ҡуйыла. Тәүге ике көндә театр Петр Фоменко ҡуйған Лев Толстойҙың «Һуғыш һәм тыныслыҡ. Романдың башы. Сәхнәләр» спектаклен күрһәтәсәк. Артабанғы көндәрҙә коллектив Өфө тамашасыһын Иван Буниндың хикәйәләре буйынса «Һуңғы осрашыу» спектакле менән шатландырасаҡ.
ШОС һәм БРИКС халыҡ-ара саммиттары ваҡытында Өфөгә Мәскәүҙән тағы ла бер билдәле коллектив гастролгә килә. 8 июлдә «Башҡортостан» дәүләт концерт залында «Кремль балеты» театрының гала-концерты була. Художество етәксеһе — театрҙың баш балетмейстеры, Рәсәйҙең халыҡ артисы, Мәскәү премияһы лауреаты, профессор Андрей Петров.
7 июлдә, шишәмбе, «Башҡортостан» дәүләт концерт залы сәхнәһендә Башҡорт опера һәм балет театры башҡорт балет труппаһы йондоҙҙары ҡатнашлығында Петр Чайковскийҙың легендар «Аҡҡош күле» балетын күрһәтәсәк.
10 июлдә тамашасыларҙың һорауы буйынса «Башҡортостан» дәүләт концерт залында Милли симфоник оркестр «Саундтрек-концерт»ын ҡабатлаясаҡ. «Титаник», «Звездные войны», «Завтрак у Тиффани» кеүек популяр фильмдарға музыка яңғыраясаҡ. Дирижеры — Камил Абдуллин.
Мәжит Ғафури исемендәге Башҡорт академия драма театры сит ил ҡунаҡтарына башҡорттарҙың менталитетын һәм ғөрөф-ғәҙәттәрен сағылдырған спектаклдәр һайлаған. 6 июлдә баш ҡала халҡы һәм ҡунаҡтар Баязит Бикбайҙың һәм Хәмит Ирғәлиндың «Ҡаһым түрә» драмаһын, 7 июлдә — ХХ быуаттың бөйөк бейеүсеһе хаҡында «Руди — Never оff» спектаклен, 8 июлдә — Мөхәмәтша Буранғоловтың башҡорт халыҡ легендаһына нигеҙләнгән «Шәүрәкәй» музыкаль комедияһын, 9 июлдә Таңсулпан Ғарипованың «Маҡтымһылыу, Әбләй һәм Ҡара Юрға» мюзиклын ҡарай ала.
Мостай Кәрим исемендәге Милли йәштәр театры театрҙың рухын, уның репертуар сәйәсәтен сағылдырған спектаклдәрен сәхнәгә ҡуя. 4, 6 һәм 10 июлдә тамашасыларға Мостай Кәримдең «Беҙҙең өйҙөң йәме» повесы буйынса драма тәҡдим ителә. 5 һәм 9 июлдә сәхнәлә — Флорид Бүләковтың «Ҡарт кейәүҙәр йәки Шомбай ҡоҙа» музыкаль комедияһы. 8-дә П.Бомаршеның «Тынғыһыҙ көн, йәки Фигароның өйләнеүе» спектакле күрһәтеләсәк. 3 һәм 7 июлдә тамашасылар Сыңғыҙ Айытматовтың «Диңгеҙ ярын иңләй ала эт» повесы буйынса философик хикәйәтен ҡарай ала.


text:
Ҡурай еләге
Ҡурай еләге (лат. Rubus idaeus) — роза сәскәлеләр Раузалар (Rosaceae) ғаиләһенә ингән сәнскәк һабаҡлы ҡыуаҡ үҫемлек; ҡырҡынды ерҙәрҙә, урмандарҙа, ҡыуаҡлыҡтарҙа, йылға буйҙарында үҫә. Баҡсасылар баҡсала үҫтерә.
Биологик яҙма[үҙгәртергә | вики-тексты үҙгәртергә]
Ҡырағай ҡурай еләге — япрағын ҡойоусы күп йыллыҡ тамырһабаҡлы ярымҡыуаҡлыҡ. Тамырһабаҡтан ике йыллыҡ метр ярым бейеклек һабаҡ үҫеп сыға. Тамыры бормала-бормалы, күп төрлө тамырҙар менән күп тармаҡлы.
Һабағы тура тороусы. Беренсе йылғы үҫентеләре үлән кеүек йәшел күкһел ҡуныҡлы (с налётом).
Япраҡтары һабаҡлы овал формаһында.
Сәскәләре аҡ төҫтә 1 см киңлектә, ҙур булмаған сәскәлеккә ойошҡан.
Рәсәйҙең урта өлөшөндә ҡурай еләге июндән июлгәсә, ҡайһы берҙә августҡаса сәскә ата. Еләге ҡыҙыл төҫтә, шулай уҡ һары һәм ҡара төҫлө бөрлөгәнгә)[1]. оҡшағандары ла осрай.
Иҫкәрмәләр[үҙгәртергә | вики-тексты үҙгәртергә]
- ↑ Малина и ежевика. Видовой состав. (урыҫ.). selplod.ru (15.04.2009). Тәүге сығанаҡтан архивланған 26 август 2011. 6 май 2010 тикшерелгән.


text:
Әүернәле үрмәксе
Әүернәле үрмәксе[1] (Araneus diadematus, Обыкновенный крестовик ) — бөтә Европала осрай, түңәрәк итер ау ҡора торған үрмәксе[2]; аранеидтар ғаиләһенән үрмәксе.
Инә заттарының оҙонлоғо 20-25 мм, ата заттарының — 10-11 мм. Төҫө тоноҡ көрәндән алып ҡара көрәнгә ҡәҙәр. Башкүкрәктең уртаһында һәм ҡырыйында ҡара һыҙыҡтары бар. Аяҡтары аҡһыл, ҡара төҫтәге божралы. ҡорһағы оҙон, өҫкө өлөшөндәге аҡ таптар әүернә һүрәте хасил итә (исеме шуан). Урман төрө. Лишайниклы һәм мүкле, еләкле ҡарағайлыҡтарҙа, шыршылыҡтарҙа йәшәй. Йыртҡыс. Ағас һәм ҡыуаҡ ботаҡтарына, ҡайһы ваҡыт бейек үлән һабаҡтары араһына тәгәрмәс һымаҡ вертикаль ау үрә, уға эләккән бөжәктәр (ғәҙәттә себендәр) әүернәле үрмәкескә аҙыҡ булып торалар. Аталану һәр ваҡыт инә зат йәтмәһендә «туй бейеүҙәре» менән уҙа. Инә әүернәле үрмәкес 5-6 ҡуҙы һала, уларҙың һәр береһендә 15 тән алып 1 меңгә ҡәҙәр йомортҡа була. Йышыраҡ йомортҡалар йәки ҡуҙылағы нимфалар, һирәгерәк — енси етлекмәгән үрмәксе ҡышлай. Яҙын йәш үрмәкселәр ҡуҙынан сыға, башта төркөмләр йәшәйҙәр, ә һуңынан, таралып, ау йәтмәләре үрә башлайҙар.


text:
Депозиттар буйынса максимум 9,51 процент кимәлендә ҡалды
Халыҡтың банкка аҡса һалыуҙары буйынса ставканың иң ҙур күләме йылына 9,51 процент кимәлендә ҡалды. Марттың өсөнсө декадаһы буйынса был күрһәткестең үҙгәреш динамикаһын тикшереү йомғаҡтарын Рәсәй Банкының тышҡы һәм ижтимағи бәйләнештәр департаменты тәҡдим итте.
Хәтерегеҙгә төшөрәйек: ай башы менән сағыштырғанда бер аҙ кәмеп, март уртаһынан алып депозиттар буйынса ставкалар әлеге дәүмәлгә тиңләште. Әйткәндәй, халыҡтан средстволарҙы кредит ойошмалары ай башында 9,52 процент менән йәлеп итә ине.


text:
Башҡортса яҙыу
- Подробности
- Родительская категория: Сайт
- Опубликовано 03.03.2008 11:40
Форумдарҙа йыш ҡына нисек башҡортса яҙырға (башҡорт хәрефтәрен ҡулланып) тигән һорау менән ҡаршылашырға тура килә. Ошо сәбәп менән был ярҙамсыны яҙып китергә булдым. Бында яҙылғандар яңы нәмә түгел, барыһы ла беленә, тик тырым-тырағай таралып яталар ;) Йыйып ярҙамсы мәҡәлә булдырырға булдым.
Был аңлатылғандар хәҙерге ваҡытта иң популяр ОС булған Windows XP өсөн. Windows Vista-ла башҡортса ҡатлам бар.
Яҙғандарығыҙ уҡынырлыҡ булһын өсөн компьютерығыҙҙа ошо өс шрифттың береһе булырға тейеш: "Palatino Linotype", "Microsoft Sans Serif", "Arial Unicode MS". Былар йыш ҡулланылған шрифттар. Быларҙан башҡа ла башҡорт хәрефтәре булған өҫтәмә шрифттар булырға мөмкин әлбиттә, тик тәүге ике шрифт Windows-тың стандарт ҡоролошонан һуң күренә, өсөнсөһө көйләүҙән һуң.
Һеҙҙә ошо өс шрифттың береһе бар тип иҫәпләйбеҙ.
Ниндәй ысулды ҡулланырға икәнен үҙегеҙ һайлағыҙ.
1. Урыҫ ҡатламына башҡортса хәрефтәр өҫтәү (AltGr менән яҙыу)
Тәҡдим ителгән клавиатура ҡатламы Windows NT/2000/XP платформалары өсөн иҫәпләнгән һәм стандарт урыҫ клавиатураһына башҡорт хәрефтәрен өҫтәй. Ҡатламдың дөрөҫ эшләүе өсөн һеҙҙең компьютерҙа стандарт урыҫ клавиатураһы ҡоролған булырға тейеш. Бының менән бергә, компьютерығыҙҙа хәким (администратор) хоҡуғына эйә булырға тейешһегеҙ.
Ҡатламды ҡороу ысулы
Иң тәүҙә компьютерға урынлаштырырға кәрәк булған файлды ошо адрестан күсереп алығыҙ: http://www.peoples.org.ru/font/KeyEurasian32U.zip
-
Күсереп алған архивтағы файлдарҙы бер каталогка сығарығыҙ. Мәҫәлән, "C:\KeyEurasian32U" адресына;
-
Эсендәге «kbdnewcy.dll» файлын «c:\windows\system32» (Windows 2000/XP булһа) йәки «c:\winnt\system32» (Windows NT4 булһа) каталогына күсереп ҡуйығыҙ.
-
Әгәр «kbdnewcy.dll» файлы «C:\KeyEurasian32U» каталогы эсендә күренмәй икән, янсыҡ менюһында «Сервис» > «Свойства папки» > «Вид» аша «Показывать скрытые файлы и папки» («Показывать все файлы») юлын ғәмәлгә керетегеҙ;
-
"C:\KeyEurasian32U" каталогындағы "regnewcy" файлын үтәлергә ҡушығыҙ. Компьютер биргән һорауға ыңғай яуап бирегеҙ;
-
Компьютерығыҙҙы һүндереп яңынан ҡабыҙығыҙ;
Иҫкәрмә: Урыҫса яҙыу өсөн кире ҡайтыу кәрәкмәй. Башҡорт хәрефтәре булыуын теләмәһәгеҙ генә стандарт урыҫ клавиатураһына ҡайта алаһығыҙ. Ә былай башҡорт хәрефтәре эшләүегеҙгә ҡамасауламай. Әгәр кире стандарт урыҫ клавиатураһын өҫтәмә ҡатламһыҙ ҡулланырға теләһәгеҙ, «C:\KeyEurasian32U» каталогындағы "unregnew" файлын үтәлергә ҡушығыҙ. Унан һуң компьютерығыҙҙы һүндереп яңынан ҡабыҙығыҙ.
Башҡорт хәрефтәре менән яҙыу тәртибе
Башҡорт хәрефтәре менән яҙыу өсөн урыҫ телен һайлағыҙ. Урыҫ алфавитындағы хәрефтәр менән яҙыу элеккесә. Башҡорт хәрефтәре «AltGr» (уңдағы «Alt») һәм «Shift» төймәләре менән сыға:
- «AltGr» + "хәреф" = "кәрәкле хәреф" (мәҫәлән, «AltGr» + "н" = "ң")
- «AltGr» + "Shift" + "хәреф" = "кәрәкле баш хәреф" (мәҫәлән, «AltGr» + «Shift» + "н" = "Ң")
Насар яҡтары
Яҙған ваҡытта башҡортса хәрефтәрҙе сығарыу өсөн һәр ваҡыт «AltGr» төймәһенә баҫырға тура киләсәк. Яҙырға өйрәнеү өсөн ярайһы уҡ ваҡыт талап итә.
Яҡшы яҡтары
Бер көйләп алғандан һәм өйрәнгәндән һуң уңайлы яҙыу ысулы. Сит программалар йәки веб-биттәр асыу кәрәкмәй.
2. Виртуаль клавиатура
Һылтанма буйынса битте асҡандан һуң сысҡан менән тәҙрәләге төймәләргә баҫып яҙа алаһығыҙ.
Насар яҡтары
Бар хәрефтәрҙе сысҡан менән "сүпләр" кәрәк. Оҙон текстарҙы яҙыуға ярамай.
Яҡшы яҡтары
Бер-ике һүҙҙе тиҙ генә йыйып алырға була.
Был клавиатура менән яҙыу өсөн:
-
Текст керетеү формаһының аҫтындағы «Виртуаль клавиатура» төймәһенә баҫығыҙ.
-
Шул уҡ тәҙрәлә яңы бәләкәй клавиатура тәҙрәһе асыласаҡ: Асылған тәҙрәне кәрәкле урынға күсереп ҡуйырға була. Мәҫәлән, текст керетеү формаһын да ҡапламаһын һәм тәү ваҡытта ҡарап яҙыр өсөн дә күҙ алдында булһын.
-
Шунан үҙегеҙгә кәрәкле ҡатламды һайлау өсөн «Ҡатламдар менюһын асырға/ябырға» төймәһенә баҫығыҙ. Һеҙгә ҡатламдар тәҡдим ителәсәк.
-
Хәҙерге ваҡытта:
-
стандарт-ENG әлифба тәртибе (баш)-ENG
-
әлифба тәртибе (рус)-ENG
-
әлифба тәртибе (баш)-RUS
-
Башҡортса-Haqmar.v.1-ENG
-
Башҡортса- Haqmar.v.1-RUS
-
Башҡортса-Виста-ENG
-
Башҡортса-Виста-RUS ҡатламдары бар.
-
-
Һәр бер ҡатламда хәрефтәр төрлөсә урынлашҡан. Үҙегеҙгә уңай булғанын һайлағандан һуң шул ҡатлам буйынса яҙа башлай алаһығыҙ.
-
Ҡатлам исемдәре аҙағындағы ENG һәм RUS ялғауҙарына иғтибар итегеҙ. Уларҙы компьютерығыҙҙа ниндәй ҡатлам торғанына күрә һайлағыҙ.
-
Мәҫәлән, компьютерығыҙҙа Инглизсә (EN) ҡатлам тора икән һәм Урыҫса өҫтәү өсөн хоҡуҡтарығыҙ булмаһа, ENG менән бөткән ҡатламдарҙы һайлағыҙ.
-
Компьютерығыҙҙы ике ҡатламға ла көйләй алһағыҙ, теләгән береһен һайлап виртуаль клавиатуранан кәрәкле ҡатламды һайлағыҙ: Мәҫәлән, компьютерығыҙҙа RU ҡатламы тора һәм Башҡортса-Haqmar ҡатламы менән яҙырға теләй икәнһегеҙ - Башҡортса- Haqmar.v.1-RUS ҡатламын (ҡайһы бер урыҫ хәрефтәре алып ташланған, башҡортсалаштырып яҙыу өсөн бик уңай) һайлағыҙ:
-
Был ҡатламда «Ҡ» хәрефен яҙыу өсөн «Ц/W» төймәһенә, «Ҙ» өсөн «Щ/O», «Ү» - «Я/Z» һ.б. төймәләренә баҫығыҙ. Был ҡатлам менән яҙған вакытта тиҙ генә RUS ҡатламына күсеү өсөн Esc йәки F12 төймәһенә баҫығыҙ. Баҫыу менән виртуаль клавиатура ғәмәлдән сығасаҡ һәм һеҙ ғәҙәттәге урыҫ клавиатураһы менән яҙыуҙы дауам итәсәкһегеҙ. Мәҫәлән, компьютерығыҙҙағы ҡатлам EN икән һәм әлифба тәртибе менән яҙғанда: «Q» - А, «W» - Б, «E» - В, «R» - Г, «T» - Д, «Y» - Е хәрефтәренә тап киләләр. Компьютерығыҙҙа EN ҡатламы торһа ла башҡортса яҙа алаһығыҙ.
-
Esc йәки F12 төймәһенә баҫыу менән латин хәрефтәрен ҡуллана башлаясаҡһығыҙ. Операла – Мозилла Файрфокста *** төймәләрен ҡулланығыҙ.
Күреүегеҙсә, клавиатураны ҡулланыу бик еңел. Шулай ҙа клавиатура менән яҙа алмай икәнһегеҙ, һайланған ҡатламдағы хәрефтәргә сысҡан менән берәм-берәм баҫып яйлап яҙығыҙ.
P.S. Ҡайһы бер хәрефтәр өсөн компьютерҙың да һәм виртуаль клавиатуранын да CAPS LOCK төймәһе эшләмәҫкә мөмкин. SHIFT төймәһе хатаһыҙ эшләй. Кәрәкле урында уны ҡуллана алаһығыҙ.
Насар яҡтары
Аңлап өйрәнеп алыу өсөн ваҡыт кәрәк
Яҡшы яҡтары
Өйрәнеп алғас, бик тиҙ яҙырға була. Ун бармаҡ менән "һуҡыр" рәүештә яҙыусылар өсөн бик уңай.
3. Microsoft Word программаһы
Microsoft Word программаһын асҡандан һуң:
-
Өҫкө менюлағы «Вставка» - «Символ» юлы буйынса барығыҙ (Адрес Word 2003 өсөн килтерелә, башҡа өлгөләрҙә башҡаса булыуы мөмкин).
-
Символдар өҫтәү тәҙрәһен асҡандан һуң: аҫҡы уң мөйөштәге «Код знака:___из:» юлынан «Юникод (шестн.)», өҫкө һул мөйөштәге «Шрифт:» юлынан ошо өс шрифттың береһен: «Palatino Linotype», «Arial Unicode MS», «Microsoft Sans Serif», өҫкө уң мөйөштә «Набор» юлынан «кириллица» һайлағыҙ.
-
Кәрәкле хәрефте тапҡандан һуң «Сочетание клавиш» төймәһенә баҫығыҙ. Шунан ниндәй төймәләргә баҫып ул хәрефте ысулын билдәләгеҙ: Мәҫәлән, «ү» хәрефен һайланыҡ икән. «Сочетание клавиш» төймәһенә баҫып ул символға төймәләр билдәләнгәнме икәнен ҡарайбыҙ. «Текущие сочетания» буш булһа курсорҙы «Новое сочетание клавиш» юлына күсерәбеҙ. Шунан «Alt» менән бергә «у» төймәһенә баҫабыҙ (һеҙ үҙегеҙ теләгән хәрефте һайлай алаһығыҙ). Юл юлда «Alt+E» килеп сығырға тейеш.
-
Шунан «Назначить» төймәһенә баҫабыҙ.
-
Хәҙер, урыҫ клавиатураһы һайланған ваҡытта, Word-та «Alt» менән бергә «у» төймәһенә баҫһаҡ «ү» хәрефе килеп сығасаҡ.
-
«Ү» хәрефен сығарыу өсөн: Курсорҙы «Новое сочетание клавиш» юлына күсерәбеҙ. Шунан «Alt» менән бергә «Shift» һәм «у» төймәһенә баҫабыҙ (буталсыҡ булмаһын өсөн шул уҡ хәрефте һайлайбыҙ). Юл юлда «Alt+Shift+E» килеп сығырға тейеш.
-
Шунан «Назначить» төймәһенә баҫабыҙ.
-
Шулай итеп «ү/Ү» хәрефе әҙер.
-
Ошо ысул менән башҡа хәрефтәрҙе лә билдәләп сығабыҙ.
Иҫкәрмә: символдарҙа «ө/Ө»гә оҡшаған «ѳ/Ѳ» (фита) хәрефе лә бар. «ө/Ө» урынына ҡулланырға була. Техник яҡтан араларында айырма юҡ.
Насар яҡтары
Һәр ваҡыт ҡул аҫтында Word программаһы булырға тейеш. Һәр бер компьютерҙа көйләүҙәрҙе яңынан башҡарыр кәрәк. Word тышында яҙып булмай. Башҡа «ҡыҫҡа юлдар»(shotcut) менән буталырға мөмкин.
Яҡшы яҡтары
Көйләү өсөн компьютерҙа админ хоҡуҡтары һәм сит программа ҡороу кәрәкмәй. «Офлайн» эшләргә була.
4. KLM программаһын ҡулланыу
KLM (Keyboard Layout Manager) программаһын ҡулланып үҙегеҙгә уңай булған хәреф теҙелештәрен/клавиатура ҡатламын эшләп ала алаһығыҙ.
Программаны ҡороп эшләтегеҙ.
1. "Keyboards" аша үҙгәртергә теләгән ҡатлам һайлағыҙ йәки өҫтәгеҙ.
Һәм "Edit" төймәһенә баҫығыҙ.
2. Баҫҡандан һуң ике яңы тәҙрә асыласаҡ:
Унда һайланған клавиатура ҡатламында хәрефтарҙең нисек урынлашҡанын күреп була:
Һәм ниндәй символдарҙы ҡулланып булғанын:
(Дауамы буласаҡ...)


text:
Төбәктә Башҡорт балы байрамы уҙҙы
ӨФӨ, 2016 йыл, 31 август. /«Башинформ» мәғлүмәт агентлығы, Арина Рәхимҡолова/.
Ғафури районының Сәйетбаба ауылында Башҡорт балы байрамы уҙҙы. Ойоштороусылар — Башҡортостандың Мәҙәниәт министрлығы, республиканың Халыҡтар дуҫлығы йорто һәм район хакимиәте.
Халыҡтар дуҫлығы йортоноң матбуғат хеҙмәтендә билдәләүҙәренсә, «умартасылыҡ — ата-бабаларыбыҙҙың тарихи тамырҙары меңдәрсә йыл элекке осорға барып тоташҡан боронғо шөғөлө». Байрамдың маҡсаты башҡорт халыҡ кәсептәрен, ғөрөф-ғәҙәттәрен һәм традицияларын һаҡлау ине.
Йәрминкәлә урындағы фермерҙар үҫтергән йәшелсә һәм еләк-емеш тәҡдим ителде. Ҡунаҡтар һәм район халҡы балдың төрлө төрҙәрен һәм тәмен баһаланы. Теләгән һәр кем үҙенә оҡшаған балды һатып алды һәм байрам концертын ҡараны.
Сауҙа менән бергә Сәйетбаба ауыл мәҙәниәт йортоноң үҙешмәкәр артистарының сығышы үрелеп барҙы. Бейеүҙәр, мөнәжәттәр, моңло йырҙар бер кемде лә битараф ҡалдырманы.
Байрам уңайынан ауылдың иң яҡшы кешеләренә Халыҡтар дуҫлығы йортоноң, Бөтә донъя башҡорттары ҡоролтайы башҡарма комитетының, Апитерапия һәм умартасылыҡ үҙәгенең, ауыл биләмәһе хакимиәтенең һәм «Сәйетбаба» тарихи-мәҙәни үҙәгенең Рәхмәт хаттары тапшырылды.


text:
Фото:
Өфөлә 17 төр сырҙың 15-е нормаға тап килә
Фото:
Башҡортостан Республикаһының Сауҙа һәм ҡулланыусылар хоҡуҡтарын яҡлау буйынса дәүләт комитеты белгестәре Өфөнөң сауҙа селтәрҙәрендә бойондороҡһоҙ аккредитланған лабораторияла сифатҡа һәм хәүефһеҙлеккә экспертиза үткәреү өсөн сыр өлгөләрен һайланы. Ун төрлө ҡаты сыр, шулай уҡ ете төр йомшаҡ сыр алынды. Был акция ҡыҫҡа араға иҫәпләнгән «Ҡаты һәм йомшаҡ сырҙар сифаты» программаһы сиктәрендә үткәрелә.
Һөҙөмтәлә тикшерелгән сырҙарҙың дөйөм иҫәбенән ике төрҙәге иретелгән сыр продукты ғына (11,7 процентлы) һөт һәм һөт продукцияһының техник регламенты талаптарына тура килмәй.
Дәүләт комитетынан хәбәр итеүҙәренсә, республиканың ҡулланыусылар баҙарында тәҡдим ителгән сырҙарҙың ассортименты төрлө. Өфө магазиндарында һәм баҙарҙарында ситтән килтерелгән сырҙар 40-50 процентҡа күберәк. Рәсәйҙең күрше төбәктәренән ҡайтарылған сырҙарҙан тыш, Голландия, Германия, Дания һәм башҡа илдәрҙән индерелгән импорт продукция ла киң тәҡдим ителә. Урындағы етештереүселәр араһында һатыуға сырҙы «Бәләбәй һөт комбинаты» асыҡ акционерҙар йәмғиәте, «Баҡалыһөт» асыҡ акционерҙар йәмғиәте, «Уфамолагропром» асыҡ акционерҙар йәмғиәте («Вимм-Билль-Данн» яуаплылығы сикләнгән йәмғиәтенең филиалы) сығара.


text:
Рәсәй төбәктәрендә йәшәүселәр Башҡортостанда дауаланыуҙы өҫтөн күрә
Рәсәйҙең башҡа төбәктәрендә йәшәүселәр медицина ярҙамы һорап Башҡортостан Республикаһы мотлаҡ медицина страховкаһы системаһы дауалау учреждениеларына торған һайын йышыраҡ мөрәжәғәт итә. Был турала күрһәтелгән медицина хеҙмәтләндереүе өсөн БР мотлаҡ медицина страховкаһы иҫәбенә башҡа фондтарҙан килгән иҫәп-хисап суммалары раҫлай.
Мәҫәлән, 2009 йылдың 9 айында республика дауаханалары һәм стационарҙары Башҡортостан Республикаһынан ситтә страховкаланған пациенттарҙы дауалауҙа өҫтәмә рәүештә 188,9 миллион һум аҡса эшләне. 2008 йылдың шул уҡ осоронда Башҡортостан Республикаһының дауалау-профилактика учреждениелары ситтән килеүселәрҙе дауалаған өсөн 89,9 миллион һум аҡса алған. БР мотлаҡ медицина страховкаһы фондында, медицина ярҙамы һорап йышыраҡ Мәскәүҙә, Ханты-Манси һәм Ямал-Ненец автономиялы округтарында, Силәбе, Ырымбур, Һамар, Свердловск өлкәләрендә страховкаланыусылар мөрәжәғәт итә, тип билдәләнеләр.


text:
Башҡортостанда беренсе хәләл продукцияһы логистик үҙәгенең филиалы барлыҡҡа киләсәк
Яҡын арала Башҡортостанда Рәсәйҙәге беренсе хәләл продукцияһы логистик үҙәгенең филиалы барлыҡҡа килергә тейеш. Үҙәк үҙе күптән түгел Ҡазанда II Хәлыҡ-ара ислам бизнесы һәм финанстар саммиты эше һөҙөмтәһендә асылды. Уны төҙөү тураһында бер йыл элек булып үткән ошо уҡ сарала килешелгән ине.
Үҙәк ислам ҡанундарына ярашлы етештерелгән продукция өсөн үҙенә күрә “йөк күсереп тейәү пункты” буласаҡ. Бында һәр төрлө хәләл тауарҙар – туҡланыу продукттарынан алып кейемгә, косметикаға, дарыуҙарға тиклем туплау урыны буласаҡ. «Хәләл» стандартына ярашлылыҡ тураһында махсус сертификаты булған продукция үҙәктән Рәсәй төбәктәренә һәм БДБ илдәренә оҙатыласаҡ.
Шуныһы иғтибарға лайыҡ, үҙәк тулыһынса Ислам үҫеш банкы средстволарына ойошторолған. Тимәк, ил иҡтисадына яңы капитал һалыуҙар башҡарылған.
Башҡортостандағы филиалдан тыш, Мәскәүҙә, Дағстанда һәм Ҡаҙағстанда үҙәктең йәнә өс филиалы эшләйәсәк.


text:
2016 йылдан балаларҙы беренсе класҡа интернет аша яҙырға мөмкин буласаҡ Фото: Өфө хакимиәтенең матбуғат хеҙмәте
2016 йылдан балаларҙы беренсе класҡа интернет аша яҙырға мөмкин буласаҡ
2016 йылдан балаларҙы беренсе класҡа интернет аша яҙырға мөмкин буласаҡ Фото: Өфө хакимиәтенең матбуғат хеҙмәте
ӨФӨ, 2015 йыл, 3 март. /«Башинформ» мәғлүмәт агентлығы, Екатерина Соколова/.
2016 йылдан ата-әсәләр балаларын беренсе класҡа интернет аша яҙҙыра аласаҡ. Был хаҡта 3 мартта үткән матбуғат конференцияһында Өфө ҡалаһы хакимиәтенең мәғариф идаралығы начальнигы Елена Хаффазова хәбәр итте.
— Республикала балалар иҫәбе буйынса берҙәм республика порталы асыла, — тип билдәләне Елена Хаффазова. — Ошо электрон система аша ата-әсәләр балаларын беренсе класҡа яҙҙыра аласаҡ.
Ғаризаны ҡулланыусының шәхси кабинеты аша теркәргә мөмкин. Ата-әсәләр заявкала үҙҙәре, бала хаҡында мәғлүмәттәрҙе, шулай уҡ һайлаған мәктәбен күрһәтергә тейеш.
Өфө ҡалаһы хакимиәтенең мәғариф идаралығы мәғлүмәттәре буйынса, быйыл Өфө мәктәптәре 12 меңгә яҡын беренсе класс уҡыусыларын ҡабул итәсәк. Былтыр уларҙың һаны 11 мең ине.


text:
Рөстәм Хәмитов Башҡортостан Дәүләт Йыйылышына Мөрәжәғәтнамә менән сығыш яһай
Башҡортостан Президенты Рөстәм Хәмитов республика парламенты депутаттары алдында БР Дәүләт Йыйылышы – Ҡоролтайға «Власҡа ышаныс нығыныуы – уңышлы үҫешкә нигеҙ» Мөрәжәғәтнамәһе менән сығыш яһай.
Башҡортостан Президентының йыллыҡ Мөрәжәғәтнамә менән республика Дәүләт Йыйылышы – Ҡоролтайға мөрәжәғәт итеү практикаһына тиҫтә ярым йыл иҫәпләнә.
Йыллыҡ Мөрәжәғәтнамәләр төбәк үҫешенең стратегияһын билдәләй, шуға күрә һәр ваҡыт киң ижтимағи резонанс тыуҙыра. Программалы документта Башҡортостандың ижтимағи-сәйәси, социаль-иҡтисади һәм мәҙәни-рухи үҫешенең төп һөҙөмтәләре сағылыш таба, республиканың кеше һәм йәмғиәт мәнфәғәттәрендә артабан үҫешеү юлдары билдәләнә.


text:
Башҡортостанда — яңы иҡтисади үҫеш министры Фото: Альберт Заһиров
Башҡортостанда — яңы иҡтисади үҫеш министры
Башҡортостанда — яңы иҡтисади үҫеш министры Фото: Альберт Заһиров
ӨФӨ, 2015 йыл, 20 июль. /«Башинформ» мәғлүмәт агентлығы, Артур Басиров/.
Сергей Новиков Башҡортостандың иҡтисади үҫеш министры вазифаһына тәғәйенләнде. Республика Башлығы Рөстәм Хәмитов уның тәғәйенләнеүе тураһындағы Указға ҡул ҡуйҙы.
Сергей Новиков икенсе эшкә күсеү сәбәпле вазифаһын ҡалдырған Александр Васильевты алмаштырҙы.
Сергей Владимирович Новиков 1977 йылдың 8 декабрендә Өфөлә тыуған. Өфө дәүләт авиация техник университетын «Финанстар һәм кредит» специальносы буйынса тамамлаған. Иҡтисад фәндәре кандидаты. Хеҙмәт юлын 1997 йылда «Уралавиаспецтехнология» ғилми-етештереү предприятиеһы менеджеры булып башлай. 2010 йылдан 2015 йылға тиклем Башҡортостандың Дәүләт заказдарын урынлаштырыу буйынса дәүләт комитеты рәйесе вазифаһын биләй.


text:
җомга, 20 гыйнвар 2017, Казан вакыты 09:06
Республиканың контроль-иҫәп палатаһы бөгөн Салауат ҡалаһында дәүләт мөлкәтен һәм ер биләмәләрен маҡсатҡа ярашлы ҡулланыуҙы тикшереү йомғаҡтарын иғлан итте. Палата рәйесе Петр Бобылев әйтеүенсә, ҡалала ҡанун боҙоу осраҡтары бик йыш күҙәтелгән. Ҡанун боҙоусыларҙың барыһы ла Өфөлә йәшәй, беҙ уларҙы беләбеҙ, тикшереү йомғаҡтары прокуратураға тапшырыласаҡ тине Петр Бобылев. Шулай итеп, палата яңы йылдағы тәүге ултырышын бына шундай янауҙан башланы. Быға тиклем хакимиәт башлығы булып эшләгән Паршиков әфәнде ғариза яҙып вазифаһынан китеп ҡотолдо. Республика премьер министры уны эшенә яуаплы ҡарамауҙа ғәйепләгәйне. Салауат һәм Стәрлетамаҡ ҡалаларында башлыҡтар алмашыныуға ишаралап ҡайһы бер сәхифәләр Республика президенты хакимиәтендә үҙгәрештәр буласағын күҙаллап яҙып сыҡты. Рәсми сығанаҡтар был мәғлүмәттәрҙе раҫламай.


text:
1 сентябрҙә Шаһит Хоҙайбирҙин исемендәге премияға дәғүә итеүгә заявкалар ҡабул итеү тамамлана
1 сентябрҙә Шаһит Хоҙайбирҙин исемендәге премияға дәғүә итеүгә заявкалар ҡабул итеү тамамлана. Башҡортостан Журналистар союзы мәғлүмәттәре буйынса, 30 авгусҡа 11 заявка ҡабул ителгән.
Иҫегеҙгә төшөрәбеҙ, Башҡортостан Республикаһы Хөкүмәте ҡарамағындағы Шаһит Хоҙайбирҙин исемендәге премияны тапшырыу буйынса комиссия майҙа документтар ҡабул итеү тураһында иғлан иткәйне. Положениеға ярашлы, премиялар 2011 йылдың сентябренән 2012 йылдың авгусына тиклемге осорҙа донъя күргән журналистика өлкәһендәге иң яҡшы әҫәрҙәр өсөн журналистарға, шулай уҡ журналистар коллективтарына бирелә.
Комиссияға ҡарауға ебәрелгән әҫәрҙәргә республика, Рәсәй йәки сит ил баҫмаларында йәки электрон киң мәғлүмәт сараларында баҫтырылған, айырым китап итеп нәшер ителгән репортаждар, очерктар, документаль повестар һәм публицистик мәҡәләләр; теле- һәм радиотапшырыуҙар; фотоһүрәттәр серияһы инә.
БР Журналистар союзының яуаплы секретары Марат Саттаров хәбәр итеүенсә, киләһе аҙнала Шаһит Хоҙайбирҙин исемендәге премияға дәғүә итеүселәр исемлеге баҫтырыласаҡ.


text:
Дәүләт Думаһында Башҡортостан Республикаһы презентацияһы үтә
Шаршамбы, 23 мартта, Дәүләт Думаһында Башҡортостан Республикаһының презентацияһы үтәсәк, унда республика Президенты Рөстәм Хәмитов етәкселегендә республика делегацияһы ҡатнаша. Презентация сиктәрендә делегация Дәүләт Думаһы етәкселеге, профилле Комитет етәкселәре, парламент депутаттары менән эшлекле осрашыуҙар үткәрәсәк.
Презентацияла Рәсәйҙең башҡа төбәктәре вәкилдәренең, шулай уҡ Абхазия Президенты Сергей Багапштың ҡатнашыуы көтөлә. Презентация һуңынан Башҡортостан Президенты Рөстәм Хәмитов ҡатнашлығында матбуғат конференцияһы үтәсәк.
Рәсәй парламентында аҙна дауамында республиканың социаль-иҡтисади потенциалын һәм инвестицион күркәмлеген күрһәтеүсе күргәҙмә экспозицияһы эшләйәсәк.


text:
Башҡорт ҡурайсыһы Азат Айытҡолов Мәскәүҙә оҫталыҡ класы үткәрҙе
Мәскәүҙең Милләттәр йортонда Башҡортостан Республикаһының халыҡ артисы, танылған ҡурайсы Азат Айытҡоловтың концерты уҙҙы. Мәскәүҙәге «Башҡортостан яҡташтар берлеге» төбәк йәмәғәт ойошмаһы активисы Фаягөл Йоносова хәбәр итеүенсә, концерт РФ Президенты ҡарамағындағы Башҡортостан Республикаһының Тулы хоҡуҡлы вәкиллеге, Башҡортостандан Мәскәүҙә һәм Санкт-Петербургта уҡыусы студенттар һәм аспиранттар ассоциацияһы ярҙамында ойошторолдо. Музыкант шулай уҡ ҡурайҙа уйнау буйынса оҫталыҡ класы үткәрҙе.
Башҡорт дәүләт филармонияһы солисы Азат Айытҡолов – күренекле музыкант, башҡорт халыҡ милли уйын ҡоралы – ҡурайҙа уйнау виртуозы. Ул күп һанлы халыҡ-ара конкурстар еңеүсеһе, был инструментта уйнарға өйрәтеү буйынса уникаль методика авторы. Рәсәй буйлап һәм сит илдәргә, атап әйткәндә, Европа һәм Америка илдәренә, гастролдәре ҙур уңыш менән үтә. Шулай булыуға ҡарамаҫтан, Мәскәү тамашасыһы уның концертын беренсе тапҡыр күрҙе. Мәшһүр ҡурайсы тамашасылар иғтибарына, «Урал», «Шәүрә», «Тәфтиләү», «Йәйәүле Мәхмүт», «Перовский» көйҙәрен индереп, башҡорт музыка фольклорының бик күп әҫәрҙәрен тәҡдим итте.
Тамашасылар, улар араһында «Башҡортостан яҡташтар берлеге» ағзалары байтаҡ булды, Өфө артисының сығышын бик йылы ҡабул итте. Уларға шулай уҡ ҡурай тураһында фильм күрһәтелде. Мәскәү Милләттәр йорто сәхнәһендә үткән был концертта шулай уҡ Мәскәүҙең «Алтын ай» бейеү ансамбле һәм Мәскәү студенттарының «Саптар» үҙешмәкәр ҡурайсылар ансамбле сығыш яһаны. Унда ҡатнашыусылар концертҡа тиклем һәм унан һуң да, бер нисә көн дауамында виртуоз-музыканттан оҫталыҡ дәрестәре алды. Уҙған аҙнала республиканың Мәскәүҙәге Тулы хоҡуҡлы вәкиллеге бинаһында Азат Айытҡолов үткәргән ҡурайҙа уйнау оҫталыҡ кластарында теләүселәрҙең барыһы ла ҡатнаша алды. Был дәрестәр мәскәүлеләрҙе һәм баш ҡала ҡунаҡтарын Башҡортостандың бай һәм үҙенсәлекле милли мәҙәниәте менән таныштырыуҙың беренсе уникаль тәжрибәһе булды.


text:
Фото:
Рәшит Нурғәлиев: "Көслө кеше генә үҙ хатаһын таный ала"
Фото:
Өфөгә Рәсәй Эске эштәр министрлығының Бөтә Рәсәй спецназ взводтары ярыштарын ябыуға ведомство башлығы Рәшит Нурғәлиев килде. Килгәс тә федераль министр эшсе кәңәшмә үткәрҙе, унда тикшереү өсөн штат структураһын һәм һанын оптималләштереү, исемен үҙгәртеү буйынса реформалар темаһын асты, шулай уҡ милицияның асыҡлыҡ мәсьәләһенә ҙур иғтибар бүлде. Аңлашылмаусанлыҡ проблемалары Эске эштәр министрлығының бик ябыҡ өлкә булыуынан килеп тыуҙы, тине Нурғәлиев, һәм уны үҙгәртергә маташып ҡаранылар.
— Эске эштәр министрлығы әле булһа ярты йылға бер тапҡыр үҙенең коррупцион закон боҙоуҙары тураһында ил Президентына доклад яһаған берҙән-бер көс ведомствоһы булып тора, — тине Рәшит Ғүмәр улы. — Әгәр хеҙмәткәребеҙ хаталана икән, быны асыҡтан-асыҡ танырға һәм ғәфү үтенергә үҙеңдә көс табырға кәрәк. Быға тик көслө кеше генә һәләтле, һәм ихтирам яулауға, аңлашыуға башҡаса юл юҡ. Асыҡлыҡтың тәүге осоро ауыр булды, ләкин иманым камил, был курсты күптәр хуплай.
Эске эштәр министрлығы башлығы ведомство структураһында 2012 йылда буласаҡ үҙгәрештәр хаҡында һөйләне. Атап әйткәндә, үҙгәрештәр мәғариф өлкәһенә лә ҡағыласаҡ: Эске эштәр министрлығының 23 юғары мәктәбенән 12 ҡаласаҡ, быға өҫтәп дүрт өҫтәмә белем биреү учреждениеһы, 14 филиал, алты суворов училищеһы.


text:
Бәләбәйҙән күп балалы ғаиләләр «Ата-әсәлек даны» ордены менән наградланды
Рәсәй Президенты Владимир Путин Указы менән Башҡортостан Республикаһының Бәләбәй ҡалаһында йәшәүсе күп балалы ғаиләләр «Ата-әсәлек даны» ордены менән наградланды. Был юғары дәүләт наградаһына улар «балалар тәрбиәләүҙә һәм ғаилә ҡиммәттәрен нығытыуҙа күрһәткән хеҙмәте өсөн» лайыҡ булды, тиелә документта. Наградланыусылар – Бәләбәй ҡалаһы ҡала биләмәһенең «Үҙәк мәҙәниәт һарайы» муниципаль автономиялы мәҙәниәт учреждениеһының рус халыҡ инструменттары оркестры халыҡ коллективы дирижеры Павел Крылов һәм Бәләбәй ҡалаһы ҡала биләмәһенең «Үҙәк мәҙәниәт һарайы» муниципаль автономиялы мәҙәниәт учреждениеһының «Йылға» ансамбле халыҡ коллективы хормейстеры Зинаида Крылова; «СтройСнабСервис» яуаплылығы сикләнгән йәмғиәтенең инженер-энергетигы Владимир Щукин һәм «Бәләбәй ҡалаһының 1-се гимназияһы» муниципаль автономиялы дөйөм белем биреү учреждениеһының бейеү түңәрәге етәксеһе Надежда Щукина.


text:
Республикала БДИ буйынса юғары балл йыйған беренсе курс студенттарының уҡыуы тикшереләсәк
Башҡортостан бөтә предметтар буйынса ла берҙәм дәүләт имтихандары һөҙөмтәләренең үтә юғары булыуын тотороҡло күрһәтә, тип белдерҙе август кәңәшмәһендә Рөстәм Хәмитов. Был намыҫлы уҡыусылар өсөн юғары уҡыу йорттарына ингәндә бер кәртәгә әүерелә, тип иҫәпләй Президент. Информатика, география, тарих, химия, физика буйынса уртаса балл дөйөм Рәсәйҙекенән кәм тигәндә алты пунктҡа юғарыраҡ. Уртаса балл суммаһы буйынса Саҡмағош, Илеш, Шишмә, Балтас, Кушнаренко, Бүздәк, Йәрмәкәй райондары, Ағиҙел ҡалаһы лидерҙар иҫәбендә.
— Берҙәм дәүләт имтихандарының юғары һөҙөмтәләре беҙҙең республика юғары уҡыу йорттарына инеү балын арттыра. Һуңғы йылдарҙа ул уртаса 20 пунктҡа артҡан. Был имтихандарҙы ғәҙел рәүештә үҙҙәре тапшырған һәм шунлыҡтан кәрәкле балл йыймаған уҡыусылар юғары уҡыу йортона инә алмай ҡала тигәнде аңлата. Бындай хәл түҙерлек түгел. Мин Мәғариф министрлығына Ректорҙар советы менән берлектә юғары уҡыу йорттарында берҙәм дәүләт имтихандары буйынса юғары балл йыйған сығарылыш уҡыусыларының уҡыуын тикшереүҙе ойошторорға ҡуштым. 85-90-95 балл йыйған уҡыусыларҙың нисек уҡырын ҡараясаҡбыҙ. Аҙаҡтан тейешле анализ яһаясаҡбыҙ. Әгәр ҙә эштәр, БДИ тапшырғандағы кеүек үк, ул тиклем көйлө булмаһа, беҙ ҡәтғи ҡарарҙарға киләсәкбеҙ, шул иҫәптән кадрҙар йәһәтенән дә. Уҡыусыларҙы үтә юғары билдәләр менән тәьмин иткән кешеләрҙе вазифаларынан бушатасаҡбыҙ.
Рөстәм Хәмитов ҡайһы бер райондарҙа кире күренеш күҙәтелеүен билдәләне. Йылайыр, Ауырғазы, Мәсетле, Дыуан, Стәрлетамаҡ, Мишкә, Хәйбулла, Ҡалтасы, Бөрйән, Бөрө райондарында берҙәм дәүләт имтихандары һөҙөмтәләре киреһенсә түбән. Президент алда һанап үтелгән район уҡытыусыларына «был район уҡыусыларын конкурентлыҡҡа һәләтле итеү өсөн» уҡытыу сифатын күтәреүҙе һорап мөрәжәғәт итте. Шулай уҡ Рөстәм Хәмитов уҡытыусыларға республика Хөкүмәте ҡарамағында БДИ һөҙөмтәләрен тикшереү буйынса саралар комплексын әҙерләйәсәк һәм тормошҡа ашырасаҡ ведомство-ара комиссия булдырылыуы хаҡында әйтте.


text:
Илеш районында бер нисә яңы производство сафҡа индерелде
Башҡортостанда «Берҙәм Рәсәй» партияһы көндәре дауам итә. Уҙған ял көндәрендә республиканың Илеш районы байрам сараларын үткәреү майҙанына әүерелде. Был хаҡта ER.RU хәбәр итә.
Рәсми делегация составына БР Хөкүмәте Премьер-министры урынбаҫары Фидус Ямалетдинов, Рәсәй Федерацияһы Дәүләт Думаһы депутаты Сәлиә Мырҙабаева, «Эшлекле Рәсәй» йәмәғәт ойошмаһының төбәк бүлексәһе рәйесе, партияның төбәк бүлексәһе ҡарамағындағы Эшҡыуарлыҡҡа ярҙам күрһәтеү һәм уны үҫтереү буйынса советы рәйестәше Рафаэль Мәрҙәншин инде.
Район үҙәгендә урынлашҡан «Берҙәм Рәсәй» партияһының төбәк йәмәғәт ҡабул итеү бүлмәһендә граждандар ҡабул ителде. Ошо уҡ көндө яңы баҙар майҙанында көҙгө ауыл хужалығы йәрминкәһе үтте. Республика райондары һәм ҡалалары хужалыҡтары һәм предприятиелары үҙҙәренең продукцияһын тәҡдим итте.
Делегация шулай уҡ Үрге Йәркәй ауылындағы 86-сы һөнәрселек лицейына барҙы, уҡыу йортонда класс-кабинеттарҙы, производство биналарын ҡарап сыҡты, 330-ға яҡын йәштәр белем алған лицей эшмәкәрлеге менән танышты. Лицейҙа эшләп килгән «Йәйғор» халыҡ бейеүҙәре ансамбле ҡунаҡтарҙы бейеүҙәре менән ҡыуандырҙы.
Берҙәм рәсәйлеләр «Берҙәм Рәсәй» көндәре сиктәрендә бер нисә производство объекттарын асыу тантанаһында ла ҡатнашты. Муниципаль район хакимиәте башланғысы менән асылған «Илеш икмәге» муниципаль унитар предприятиеһы комбинаты ла улар иҫәбендә. Производстволағы бөтә эштәр циклы ла автоматлаштырылған. Тәүге продукция сауҙа нөктәләре кәштәләренә оҙатылған. Комбинат тәүлегенә 20 төргә тиклем икмәк-ҡалас изделиелары сығарасаҡ, тип күҙаллана. Яҡын арала кондитер цехын асыу планлаштырыла.
Илеш районының Үрге Йәркәй ауылында Автомобилдәрҙе техник хеҙмәтләндереү үҙәге лә асылды. Үҙәк ауыл хужалығы техникаһы һатыу һәм йөк машиналарын хеҙмәтләндереү менән шөғөлләнәсәк. Байрам сиктәрендә райондағы Рысай ауылында фельдшер-акушерлыҡ пункты менән реконтрукциянан һуң яңыртылған ит комбинаты ла асылды.


text:
Өфөлә фән фестиваленә килеүселәр кешенән һәм еләк-емештән ДНК алырға өйрәнәсәк Фото: Андрей Старостин
Өфөлә фән фестиваленә килеүселәр кешенән һәм еләк-емештән ДНК алырға өйрәнәсәк
Өфөлә фән фестиваленә килеүселәр кешенән һәм еләк-емештән ДНК алырға өйрәнәсәк Фото: Андрей Старостин
ӨФӨ, 2015 йыл, 25 сентябрь. /«Башинформ» мәғлүмәт агентлығы, Розалиә Вәлиева/.
25 сентябрҙән 27-нә тиклем Өфөлә фәнде һәм күңел асыуҙы, теорияны һәм практиканы, сәнғәтте һәм тәжрибәне берләштергән Бөтә Рәсәй фән фестивале уҙғарыла.
Фестиваль Өфөнөң 15 майҙанында, шулай уҡ республика ҡалаларындағы һигеҙ майҙансыҡта үтә.
Сара Башҡортостан Фәндәр академияһында роботтар алышынан башлана, һуңынан ҡатнашыусыларҙы Халыҡ-ара йыһан станцияһынан сәләмләйәсәктәр. Фәндәр академияһы алдындағы майҙанда Coronado телескобы ярҙамында Ҡояштың хромосфераһы күрһәтеләсәк.
25, 26 һәм 27 сентябрҙә Фәндәр академияһында төрлө темаларға лекциялар ойошторола. Бөтә саралар ҙа киске сәғәт 7-гә тиклем дауам итә. «Башҡортостан» дәүләт концерт залында «Йыһанда Михаил Корниенко менән эксперимент» фильмы, космонавт И.П.Волк менән осрашыу, «Мейе лабораторияһы», «Эволюция хаҡында иҫке һәм яңы мифтар» лекциялары буласаҡ.
Рәсәй Фәндәр академияһы Өфө ғилми үҙәгенең Ботаника баҡсаһында фестивалдә ҡатнашыусылар өсөн экскурсия ойошторола.
Өфө планетарийы «Йыһан сәйәхәте», «Балалар өсөн астрономия», «Ҡояш системаһының ете мөғжизәһе», «Астрономия ни өсөн кәрәк» программаларын тәҡдим итә.
Фән фестивале саралары Өфөнөң төп юғары уҡыу йорттарында ла үткәрелә.
Рәсәй Фәндәр академияһы Өфө ғилми үҙәгенең Биохимия һәм генетика институтында ҡатнашыусылар реаль ваҡыт режимында кешенән һәм еләк-емештән ДНК алырға өйрәнәсәк, бәшмәктәр һәм үҫемлектәр күргәҙмәһе күрһәтеләсәк, иммунитет хаҡында һөйләнәсәк.
Фестиваль тураһында тулыраҡ мәғлүмәт уның рәсми сайтында бирелгән.
Быйыл Өфө Волга буйы федераль округында үҙәк төбәк майҙансыҡ итеп һайланған. Фестивалгә 30 мең самаһы кеше килер тип күҙаллана.


text:
Өфөлә БР Фин-уғыр халыҡтары ассамблеяһы идараһы ултырышы үтте
Башҡортостан Республикаһы Фин-уғыр халыҡтары ассамблеяһы идараһының киңәйтелгән ултырышы үтте. Осрашыуҙа мари, удмурт һәм мордва вәкилдәре ҡатнашты. Был турала «Башинформ» агентлығына «Эрвел Марий» төбәк мари милли-мәҙәни автономияһы рәйесе Павел Бикмурзин хәбәр итте.
Ултырышта ҡатнашыусылар, Башҡортостанда фин-уғыр халыҡтары мәҙәниәтен һаҡлауға ҙур иғтибар бирелә, республика үткәргән милли сәйәсәт тәжрибәһе бөтөн Рәсәй өсөн өлгө булып тора, тип билдәләне.
— Беҙ илдең бөтөн фин-уғыр халыҡтары вәкилдәрен берләштерерлек дөйөм Рәсәй ойошмаһы төҙөүҙе тикшерҙек, — тине Павел Бикмурзин. – Республикала бындай берләшмә бар, был тәжрибәне бөтөн Рәсәйгә таратырға кәрәк.
Ассамблея ағзалары шулай уҡ мордва тарихи-мәҙәни үҙәген ойоштороу мәсьәләһен күтәрҙе.
Мәғлүм булыуынса, мариҙарҙың – Мишкә ауылында, удмурттарҙың Яңы Тәтешлелә үҙ тарихи-мәҙәни үҙәктәре бар.
Павел Бикмурзин хәбәр итеүенсә, ултырышҡа башҡа төбәктәрҙән делегаттар килгән. Атап әйткәндә, осрашыуҙа «Мер Канаш» Бөтә мари Советы рәйесе, Рәсәй Дәүләт Думаһы депутаты Лариса Яковлева һәм Марий Иле мәҙәниәт, матбуғат һәм милләттәр эштәре буйынса министры урынбаҫары Галина Ширяева ҡатнашты.


text:
Хеҙмәт Ҡыҙыл Байраҡ ордены
Хеҙмәт Ҡыҙыл Байраҡ ордены, (урыҫса орден Трудового Красного Знамени). Советтар Союзы ордены. СССР-ҙың Үҙәк Башҡарма Комитеты һәм Халыҡ Комиссарҙары Советы ҡарары менән 1928 йылдың 7 сентябрендә булдырылған.
Орден статуты ла шул уҡ ҡарар менән раҫлана. Артабан СССР Үҙәк Башҡарма Комитеты һәм Халыҡ Комиссарҙары Советының 1936 йылдың 7 майындағы ҡарарына һәм СССР Юғары Советы Президиумының 1943 йылдың 19 июнендәге һәм 1947 йылдың 16 декабрендәге Указдарына ярашлы статутҡа үҙгәрештәр индерелә.
Хеҙмәт Ҡыҙыл Байраҡ ордены Дәүләт һәм йәмғиәт алдында етештереү, фән, мәҙәниәт, әҙәбиәт, сәнғәт, мәғариф, һаулыҡ һаҡлау, дәүләт, ижтимағи һәм башҡа хеҙмәт эшмәкәрлеге өлкәһендә күрһәткән юғары ҡаҙаныштар өсөн бирелгән.
Орден менән бүләкләнеүселәр:
- СССР граждандары;
- предприятиялар, берләшмәләр, ойошмалар, учреждениелар;
- союз һәм автоном республикалар, крайҙар, өлкөләр, автоном өлкәләр, автоном округтар, райондар, ҡалалар һәм башҡа торамалар;
- шулай уҡ сит ил граждандары, предприятиялары, ойошмалары, учреждениелары һәм торамалары бүләкләнә алған.


text:
Башҡортостан Президенты эш сәфәре менән Нефтекама ҡалаһында булдыФото: Олег Яровиков
Башҡортостан Президенты эш сәфәре менән Нефтекама ҡалаһында булды
Башҡортостан Президенты эш сәфәре менән Нефтекама ҡалаһында булдыФото: Олег Яровиков
Башҡортостан Президенты Рөстәм Хәмитов шәмбе, 31 августа, эш сәфәре менән Нефтекамала булды.
«Нефтекама машиналар эшләү заводы» яуаплылығы сикләнгән йәмғиәте һәм Бауман исемендәге Мәскәү дәүләт техник университеты магистраль насос агрегаттарының яңы төрөн булдырған. Энергияны һаҡсыл файҙаланыу күрһәткестәре буйынса Рәсәйҙә уның аналогтары юҡ. Яңы производство ойоштороу эшмәкәрлеге менән ҡалаға эш сәфәре барышында Башҡортостан Президенты Рөстәм Хәмитов танышты.
Белгестәр иҫәпләүенсә, бындай машиналарға ихтыяж ҙур. Бөгөнгө көндә, нигеҙҙә, бер нисә тиҫтә йыл элек эшләнгән һәм ҡайһы бер күрһәткестәр буйынса заман талаптарына яуап бирмәгән украин агрегаттары ҡулланыла.
Заводтың генераль директоры Сергей Данилов хәбәр итеүенсә, әлегә проект буйынса ҡаралған инвестицияларҙың 70-80 проценты тотонолған. Нефтекама машиналар эшләү заводы ҙур күләмдә нефть насостарын етештерә башлауҙы 2014 йылға планлаштыра. Ә ҡайһы бер өлгөләрҙе ағымдағы йылдың сентябрендә етештерә башлау, ғинуарҙа уларҙы һынап ҡарау планлаштырыла.
Проект тулы ҡеүәтенә 2015 йылда эшләй башлаясаҡ. Йыллыҡ етештереү күләме яҡынса ике миллиард һум тәшкил итәсәк, тип көтөлә.
Әлеге ваҡытта төҙөү-монтажлау һәм башҡа эштәр алып барыла. Яңы производствоның проект буйынса ҡеүәте – йылына 100 агрегат. Завод белгестәре фекеренсә, Нефтекама предприятиеһы Рәсәй баҙарының ихтыяжын тулыһынса ҡаплай аласаҡ. Потенциаль ҡулланыусылар иҫәбендә — «Транснефть», «Лукойл», «Роснефть», «Газпром нефть», «Сургутнефтегаз», шулай уҡ бер нисә сит ил заказсыһы.
Производствола яҡынса 200 эш урыны булдырыласаҡ. Проектҡа туранан-тура инвестициялар күләме 750 миллион һум тәшкил итте, йыл аҙағына тиклем 180 миллион һум йүнәлтеү планлаштырыла.
Йәш белгестәрҙе йәлеп итеү өсөн Нефтекама заводы торлаҡ төҙөлөшөн башларға ниәтләй. Рөстәм Хәмитов был мәсьәләлә предприятиеның республика ярҙамына өмөт итә алыуын билдәләне.


text:
Төбәктә Дәүләт Думаһына һайлауҙа 12 халыҡ-ара күҙәтеүсе эшләй Фото: «Башинформ» мәғлүмәт агентлығы
Төбәктә Дәүләт Думаһына һайлауҙа 12 халыҡ-ара күҙәтеүсе эшләй
Төбәктә Дәүләт Думаһына һайлауҙа 12 халыҡ-ара күҙәтеүсе эшләй Фото: «Башинформ» мәғлүмәт агентлығы
ӨФӨ, 2016 йыл, 18 сентябрь. /«Башинформ» мәғлүмәт агентлығы, Ғәлиә Нәбиева/.
Башҡортостанда 12 халыҡ-ара күҙәтеүсе, шул иҫәптән Европала хәүефһеҙлек һәм хеҙмәттәшлек буйынса ойошманан (ОБСЕ) 10 кеше һайлауҙың асыҡлығын күҙәтә. Был хаҡта брифингта Үҙәк һайлау комиссияһы рәйесе Хәйҙәр Вәлиев һөйләне.
Төбәктә бер ай самаһы Европала хәүефһеҙлек һәм хеҙмәттәшлек буйынса ойошманан оҙайлы ваҡытҡа килгән ике күҙәтеүсе эшләй. Улар — Демократия институттары һәм кеше хоҡуҡтары бюроһы вәкилдәре Марша Вайнерман (АҠШ) менән Оганез Казарян (Әрмәнстан). Эксперттар иҫәбендә — Бойондороҡһоҙ Дәүләттәр Берләшмәһенән Денис Тимохин. 19 сентябрҙә журналистар өсөн брифингта уларҙың эш йомғаҡтары тәҡдим ителә.
Республика һайлау участкаларында бөтәһе 9906 күҙәтеүсе эшләй.


text:
Дәүләт
Дәүләт — бер географик өлкәлә йәшәүсе халыҡтың сәйәси берләшмәһе. Беренсе боронғо дәүләттәр Яҡын Көнсығышта барлыҡҡа килә. Дәүләттең үҙ хөкүмәте, халҡы һәм баш ҡалаһы була.
Дәүләт – сәйәси инститтуар берлеге, уның төп маҡсаты йәмғиәтен берҙәмлекте һаҡлау. Хәҙерге капиталистик дәүләттәрҙә дәүләтен маҡсаттары ошондай тип әйтелә:
- кешенең фән, ижад, шәхси, иҡтисад именлеген һаҡлау
- кешеләрҙен дөйөм булған рухи һәм материаль байлыҡтары һаҡлау (азатлыҡ, медицина, мәғариф, юлдар, экология һәм башҡа)
реализация и сохранение общих для членов общества материальных и духовных целей и
- төп шарты: демократия, хакимлыҡ алған кешеләрҙе һайлау
Хәҙерге ваҡытта донъяла 200 яҡын дәүләт бар. Антарктида ерҙә дәүләт юҡ. Община (ябай йәмғиәт) менән сағыштырғанда дәүләт идара иткән социаль класс бар (чиновниктар). Общинала һәр индивидтын идара итергә хоҡуғы бар. [1].
Йөкмәткеһе
- 1 Дәүләттен билдәләмәһе
- 2 Дәүләт хеҙмәте
- 3 Иҫкәрмәләр
Дәүләттен билдәләмәһе[үҙгәртергә | вики-тексты үҙгәртергә]
Нимә ул «дәүләт»? Ошо яуапҡа фәндә һәм халыҡ-ара хоҡуғында берҙәм яуап юҡ.
Халыҡ-ара хоҡуғында дәүләттен билдәләмәһе[үҙгәртергә | вики-тексты үҙгәртергә]
Иң эре халыҡ-ара Берҙәм Милләттәр Ойошмаһының территория дәүләт булыуын йәки булмауын фиксация итеү хоҡуғы юҡ. Яңы дәүләтте танырға дәүләт мәжбүр. 1993 йылда Конвенция Монтевидео дәүләттен билдәләмәһен бирҙе.Ошо документ буйынса дәүләттен 4 билдәлә булырға тейеш (территория, кеше, хөкүмәт, башҡа дәүләттәр менән бәйләнештәр төҙөү һәләте). [2].
Фәндә дәүләттен билдәләмәһе[үҙгәртергә | вики-тексты үҙгәртергә]
Лазарев Валерий Васильевич дәүләтте ошолой тип билдәләй: дәүләт – сәйәси хакимлыҡтын ойоштороуы, идара иткән класстын йәки бөтә халыҡтын хыялдарҙы тормошҡа ашырған махсус аппараты булыуы. [3].
Платон ҡарашы[үҙгәртергә | вики-тексты үҙгәртергә]
Платон дәүләттең килеп сығуы тураһында ла иғтибарға лайык фекер күтәрә. Дәүләттең ойошоу сәбәбе — ихтыяж. Платон дәүләт менән идара итеүҙә өс форманы атай: монархия, аристократия һәм демократия. Ошо өс форманың һәр ҡайһының эсендә ул икешәр вариантты — барлығы алты вариантты күрә. Мәҫәлән, монархия ул — бер кешенең хакимлеге. Ошо форманың бер варианты — законлы монархия (батша), икенсе варианты — көсләү ысуллы монархия (тиран). Аристократия иһә — бер нисә (бер төркем) кешенең хакимлеге. Уның варианттары: яҡшы кешеләрҙең һәм насар кешеләрҙең (олигархия) хакимлеге. Демократия — күптәрҙең хакимлеге. Демокартия – законда нигеҙләнгән формаларҙан иң насар.
Аристотель ҡарашы[үҙгәртергә | вики-тексты үҙгәртергә]
Аристотель буйынса дәүләт ғаиләләр, ырыуҙар араһында имән тормошҡа ынтылыш нигеҙендә төҙөлә. Аристотель үҙенең «Сәйәсәт» тигән трактатында йәмғиәт һәм дәүләт менән идара итеү хаҡындағы ҡараштарын яҙҙы.
Гегель ҡарашы[үҙгәртергә | вики-тексты үҙгәртергә]
Гегель буйынса дәүләт – объектив Рухтын иң юғары күренеше. Бер кешенең азатлығы бөтә кешеләр берҙәмлектә, был дәүләт – абсолют үҙмаҡсат (Selbstzweck). Милли дәүләттәрҙә халыҡ Рухы (Volksgeister) тормошҡа ашырыла. Уларҙын тарихи яҙмышта Рухтын диалектик кәүете эшләй. Ул алмаштырып үҙ аңлау азатлыҡҡа килә.
Конфуций ҡарашы[үҙгәртергә | вики-тексты үҙгәртергә]
Дәүләт – ҙур ғаилә. Ил башлығының маҡсаты халыҡты ашатыу һәм өйрәтеү. Байҙарға һәм ярлыларға бүленеү насар түгел.
Аврелий Августин ҡарашы[үҙгәртергә | вики-тексты үҙгәртергә]
Аврелий Августин буйныса дәүләт-кешеләрғә беренсе гөнаһ эшләү өсөн яза, бер кешеләр икенселәрғә буйһона. Дәүләт бәхет өсөн түгел, ә кешеләр тормош кисереү өсөн кәрәк. Ғәҙел дәүләт – христиан дәүләт. Августин Аврелий буйынса свет дәүләте – гөнаһ иле, уның прототибы – Рим.
Георг Пухта (1789 — 1846) ҡарашы[үҙгәртергә | вики-тексты үҙгәртергә]
Георг Пухта (1789 — 1846) буйынса дәүләт халыҡ рухы менән төҙөлә. Георг Пухта монархия дәүләт төҙөлөшөн яҡланы.
Дәүләт хеҙмәте[үҙгәртергә | вики-тексты үҙгәртергә]
Рәсәйҙә дәүләт хеҙмәте 58-се һанлы «РФ дәүләт хеҙмәте системһы тураһында» федераль законы буйынса көйләнә. Һәр чиновник Класс дәрәжәһе буйынса айырыла. Класс дәрәжәһе — Рәсәй Федерацияһында федераль, региональ дәүләт хеҙмәткәренең квалификация күрһәткесе.
РФ дәүләт граждан хеҙмәтенең класс дәрәжәләре[үҙгәртергә | вики-тексты үҙгәртергә]
Юғары тѳркѳмө:
- РФ 1 класслы Ғәмәлдәге (мѳхбир) дәүләт кәңәшсеһе
- РФ 2 класслы Ғәмәлдәге (мѳхбир) дәүләт кәңәшсеһе
- РФ 3 класслы Ғәмәлдәге (мѳхбир) дәүләт кәңәшсеһе
Баш тѳркѳмө:
- РФ 1 класслы дәүләт кәңәшсеһе
- РФ 2 класслы дәүләт кәңәшсеһе
- РФ 3 класслы дәүләт кәңәшсеһе
Башҡарыусы тѳркѳмө:
- РФ 1 класслы кәңәшсеһе
- РФ 2 класслы кәңәшсеһе
- РФ 3 класслы кәңәшсеһе
Баш тѳркѳмө:
- РФ 1 класслы референты
- РФ 2 класслы референты
- РФ 3 класслы рефернты
Кесе тѳркѳмө:
- РФ 1 класслы кәтибе
- РФ 2 класслы кәтибе
- РФ 3 класслы кәтибе
Иҫкәрмәләр[үҙгәртергә | вики-тексты үҙгәртергә]
- ↑ Пиголкин А. С., Головистикова А. Н., Дмитриев Ю. А., Саидов А. Х. Теория государства и права: учебник под редакцией А. С. Пиголкина. — Москва: Юрайт-Издат, 2005. — С. 61-63. — ISBN 5-94879-145-9.
- ↑ Каким образом новое государство или правительство добиваются признания со стороны Организации Объединённых Наций? Каким образом та или иная страна вступает в ООН в качестве государства-члена? Неофициальный документ ООН для информации.
- ↑ Общая теория права и государства: Учебник. Под ред. Лазарева В. В.. — М.,1994. — С.23


text:
Өфөлә Миҙәт Мөхәмәтовтың шәхси күргәҙмәһе асыла
Дүшәмбе, 19 июлдә, 17 сәғәттә Өфө художество галереяһында рәссам һәм график Миҙәт Мөхәмәтовтың шәхси күргәҙмәһе асыла.
Рәссам Ырымбур өлкәһендә тыуған, һынлы сәнғәткә Өфө сәнғәт училищеһында уҡыған. Ул тыуған ауылы Мостафала йәшәй һәм шунда эшләүен дауам итә. Миҙәт ижад итә башлағандан алып йыл һайын тиерлек Өфөлә, Ырымбурҙа, Мәскәүҙә, Ҡазанда үткән күргәҙмәләрҙә ҡатнаша.
Был күргәҙмә — рәссамдың бишенсе шәхси экспозицияһы. Уның юбилейына БР Хәҙерге заман сәнғәте музейы фотоальбом-каталог әҙерләгән, унда тамашасыға картиналарҙан репродукция һәм Мөхәмәтовтың ижади алымына анализ тәҡдим ителә.


text:
4 июндән эҫелә йөк машиналарының хәрәкәте сикләнә
Башҡортостанда 4 июндән ауыр йөк транспорты хәрәкәтенә ваҡытлыса сикләү индерелә. Бында көндөҙгө һауа температураһы 32 градустан ашҡан осраҡта ауыр йөк машиналарына ҡаты япмалы трассаларҙан юл йөрөүҙең тыйылыуы тураһында һүҙ бара.
Был сара юл япмаһын деформацияларҙан һаҡлау маҡсатында икенсе йыл рәттән бөтә Рәсәй биләмәһендә ҡулланыла. Сикләү йәй дауамында – 31 августҡа ҡәҙәр ғәмәлдә буласаҡ. Шул уҡ ваҡытта ауыр йөк ташыусы транспорт 22.00-дән 10.00-гә тиклем асфальт-бетон япмалы юлдарҙан йөрөй ала, хәрәкәтте ваҡытлыса сикләү был ваҡыт арауығына, шулай уҡ пасажирҙар ташыусы автобустарға, стихиялы бәлә-ҡаза йәки башҡа төрлө ғәҙәттән тыш хәлдәрҙең эҙемтәләрен бөтөрөү өсөн кәрәкле йөктәр ташыуға, автомобиль юлдарында ремонт эштәрен үткәргәндә ҡулланылған юл техникаһын һәм материалдарын ташыуға ҡағылмай, тип хәбәр иттеләр БР Транспорт һәм юл хужалығы буйынса дәүләт комитетында.


text:
Татарстанда республика делегацияһы Туфан Миңнуллинды иҫкә алыу сараларында ҡатнашты
ӨФӨ, 2015 йыл, 26 август. /«Башинформ» мәғлүмәт агентлығы, Ләйлә Аралбаева/.
Татарстанда Яҙыусылар союзы рәйесе Наил Ғәйетбаев етәкселегендәге Башҡортостан делегацияһы Туфан Миңнуллинды иҫкә алыу сараларында ҡатнашты. Ҡазанда күренекле драматургтың, Татарстандың халыҡ яҙыусыһының тыуыуына 80 йыл тулыу уңайынан хөрмәтләп иҫкә алдылар.
Сараға Татарстан дәүләт Советы депутаттары, татар һәм башҡорт яҙыусылары, Ғ.Камал исемендәге Татар театры вәкилдәре, драматургтың хеҙмәттәштәре һәм яҡындары килде. Йыйылыусылар Иҫке татар зыяратында яҙыусының ҡәберенә сәскәләр һалды.
Мемориаль саралар көҙ көнө дауам итәсәк. 5 октябрҙә Татарстандың баш ҡалаһында Ҡазан, Астана, Йошкар-Ола, Ырымбур, Өфө, Туймазы, Салауат театрҙары ҡатнашлығында Туфан Миңнуллиндың спектаклдәре декадаһы асыла. 6 октябрҙә Ҡазанда Мәжит Ғафури исемендәге Башҡорт драма театры «Мин — ҡатын-ҡыҙ» спектаклен сәхнәгә ҡуя.
20 октябрҙә Өфөлә лә Туфан Миңнуллинды иҫкә алыу көнө уҙғарыла. Камал һәм Тинчурин исемендәге театр артистары драматургтың әҫәрҙәре буйынса спектаклдәрҙән өҙөктәр күрһәтәсәк.


text:
Июндә Ҡырымдың Белогорск районында Башҡортостан менән уртаҡ һабантуй үтәсәк
«Башинформ» агентлығында матбуғат конференцияһы барышында Башҡортостан Президенты Рөстәм Хәмитовҡа Башҡортостанға ниңә Ҡырым Республикаһының тап Белогорск районын беркетеүҙәре тураһында һорау бирҙеләр.
— Әлбиттә, Ҡырымдың райондарын көслө төбәктәр, йәки көслө етәкселәр эшләгән төбәктәргә беркеттеләр. Быны һеҙ үҙегеҙ кемдең кемгә беркетеү исемлеген ҡарап баһалай алаһығыҙ. Был өлөштә процедураның нисек ойошторолоуын белмәйем. Беҙгә фаразлауҙар буйынса эшләй алырлыҡ ике йәки өс районды атанылар. Һуңғы һөҙөмтәлә Белогорск районы Башҡортостан уның кураторы булһын өсөн көрәштә еңде.
— Һис шикһеҙ, ул аграр район, тышҡы ҡиәфәте буйынса беҙҙең Башҡортостанға оҡшаш – далалы, таулы өлөшө бар, беҙҙәге кеүек яҡшы үҫешкән ауыл хужалығы тармаҡтары бар, — тип аңлатты республика Президенты.
— Район халҡының 35 проценты – ҡырым татарҙары, ул 21 йәки 22 мең кеше тиерлек. Ҡырымда бөгөнгө көнгә килеп тыуған хәлде тулыһынса ҡабул итеү өлөшөндә ҡырым-татар халҡының билдәле бер мәсьәләләре булғанлығын беләһегеҙ. Әммә мин был мәсьәләне үҙемдә тойманым. Район мәжлесе етәкселәре, ҡырым-татар халҡы вәкилдәре менән аралаштым – тулыһынса яҡшы, изгелекле, аңлайышлы әңгәмә.
— Июндә Белогорск районында һабантуй үткәрергә килештек, — тип һөйләне Рөстәм Хәмитов. — Ул ябай буласаҡ, ниндәйҙер фантастик булмаясаҡ – улай булыуы мөмкин дә түгел, сөнки уларҙа ла, беҙҙә лә ресурстар юҡ. Ҡырым Республикаһына беҙҙең коллективтар – художество үҙешмәкәр, профессиональ коллективтар барасаҡ. Концерттар, мөрәжәғәттәр буласаҡ, беҙҙең ижади союздар, йәмәғәт ойошмалары кимәлендә рәсми булмаған бәйләнештәр ойоштороласаҡ. Был ҙур эш, күп йылдарға эш.


text:
Рөстәм Хәмитов йәмәғәт тәртибен һаҡлау буйынса Рәсәй Эске эштәр министрлығы идаралыҡтарының Бөтә Рәсәй кәңәшмәһе эшендә ҡатнаштыФото: Андрей Старостин
Рөстәм Хәмитов йәмәғәт тәртибен һаҡлау буйынса Рәсәй Эске эштәр министрлығы идаралыҡтарының Бөтә Рәсәй кәңәшмәһе эшендә ҡатнашты
Рөстәм Хәмитов йәмәғәт тәртибен һаҡлау буйынса Рәсәй Эске эштәр министрлығы идаралыҡтарының Бөтә Рәсәй кәңәшмәһе эшендә ҡатнаштыФото: Андрей Старостин
Өфөлә төбәк эске эштәр министрлыҡтарының һәм Баш Идаралыҡтарының йәмәғәт тәртибен һаҡлау буйынса полиция начальниктары урынбаҫарҙары менән IV Бөтә Рәсәй семинар-кәңәшмә бара. Беренсе тапҡыр кәңәшмә эшендә Ҡырым Эске эштәр министрлығы һәм Севастополь буйынса Рәсәй Эске эштәр министрлығы идаралығы хеҙмәткәрҙәре ҡатнашты.
Йыйылғандарҙы республика етәксеһе Рөстәм Хәмитов сәләмләне, полиция хеҙмәткәрҙәренә уңышлы эш теләне һәм йәмғиәттең социаль тотороҡлоғон тәьмин итеүгә өлөш индергәндәрен билдәләп үтте. «Бөгөнгө кеүек бындай осрашыуҙарҙың кәрәклеге аңлайышлы. Тышҡы хәүеф-хәтәрҙәр хоҡуҡ һаҡлау структураларынан аныҡ, яйға һалынған эште талап итә. Власть органдары менән бергә килешеп эш иткәндә генә енәйәтселек, террорсылыҡ, экстремизм менән һөҙөмтәле көрәш алып барырға була. Беҙ һеҙҙең менән төрлө һөнәри бурыстар үтәйбеҙ, әммә беҙҙең дөйөм бурысыбыҙ – кешеләрҙең именлеген тәьмин итеү – иң мөһиме. Унан граждандар кәйефе һәм социаль хәл тора», — тип билдәләне Рөстәм Хәмитов.
Төбәк башлығы йыйылғандарға республика тураһында һөйләне, иҡтисадҡа һәм иҡтисади үҫеш перспективаларына айырыуса иғтибар бүлде.
Рөстәм Хәмитов йәмәғәт тәртибен һаҡлау өлкәһендә Башҡортостан полицияһы эшен юғары баһаланы: «Һеҙҙең ярҙамығыҙ менән иң юғары кимәлдәге саралар – ул булһынмы спорт, мәҙәни, шулай уҡ сәйәси, барыһы ла уңышлы үтә. Киләһе йылда ШОС һәм БРИКС саммиттары иң ҙур ваҡиға булып торасаҡ. Өфөгә 15-ләгән дәүләт башлығы киләсәк. Һеҙгә уларҙың именлеген һәм дөйөм тәртипте тәьмин итергә кәрәк буласаҡ. Ағымдағы бурыстарҙы ла үтәү шарт. 14 сентябрҙә төбәк башлығын һайлау үтәсәк. Бөтә кандидаттарҙы ла тигеҙ шарттар менән тәьмин итеү һәм дестабиллекте, хәлде юрый болғауҙы булдырмау талап ителә».
Семинар сиктәрендә ҡатнашыусылар професиональ темаларға фекер алышасаҡ, «Өфө-Арена» боҙ һарайында уйындар үткәргәндә һаҡлауҙы ойоштороу менән танышасаҡ, Өфө гарнизоны полиция хеҙмәткәрҙәренең күрһәтмә инструктажында һәм башҡа сараларҙа ҡатнашасаҡ. Шулай уҡ йәмәғәт тәртибен һаҡлау буйынса полиция начальнигы урынбаҫарҙары атыу һәм физик әҙерлек буйынса тест тапшырасаҡ, тип хәбәр иттеләр БР буйынса Эске эштәр министрлығының матбуғат хеҙмәтенән.


text:
Фото:
Башҡортостандың йәш парламентарийҙары тәжрибә уртаҡлаша
Фото:
Йылайыр районында үткән кәңәшмәлә йәштәр парламентаризмын үҫтереү, шулай уҡ муниципаль район Советтары ҡарамағындағы Йәштәр советтары эшмәкәрлегенең өҫтөнлөклө йүнәлештәре, уларҙың Башҡортостандың Йәштәр палатаһы менән үҙ-ара килешеп эш итеүе тикшерелде. Сарала Йылайыр районы Советы ҡарамағындағы Йәштәр советы ағзалары һәм БР Дәүләт Йыйылышы – Ҡоролтай ҡарамағындағы Йәштәр йәмәғәт палатаһы вәкилдәре ҡатнашты.
Йәштәр советы ағзалары тәжрибә уртаҡлашыу һәм эшлекле бәйләнештәр булдырыу маҡсатында күрше райондарҙағы Йәштәр советтары менән осрашыуҙар ойоштороу тәҡдиме менән сығыш яһаны. Был башланғыс Йәштәр йәмәғәт палатаһы вәкилдәрендә хуплау тапты. Кәңәшмәлә шулай уҡ йәш парламентарийҙарҙың закондар сығарыу эшмәкәрлеге һәм уны урындарҙа тормошҡа ашырыу мөмкинлектәре тикшерелде. муниципалитеттар кимәлендә йәштәр араһында бәләкәй һәм урта эшҡыуарлыҡты үҫтереү мөмкинлектәре лә йәш закон сығарыусыларҙа ҡыҙыҡһыныу уятты.


text:
Рөстәм Хәмитов: «Социаль туризмды үҫтереү өлкәһендә беҙгә конкуренттар юҡ»
— 2011 йылдан алып республикала туризм өлкәһен үҫтереү буйынса системалы эш ойошторҙоҡ. Һәм эске туризмды үҫтереү буйынса федераль маҡсатлы программаға эләктек. Туризм буйынса федераль агентлыҡтан тыш был эште башҡара алмаясаҡбыҙ.
Журналистарға Рәсәйҙең Туризм буйынса федераль агентлығы менән хеҙмәттәшлек итеү тураһындағы килешеүгә ҡул ҡуйылыуына аңлатма биреп, Рөстәм Хәмитов күп өлкәләрҙә хеҙмәттәшлек итеү ҡаралғанлығы хаҡында белдерҙе.
— Бынан тыш, республикала социаль туризмды үҫтереү өлкәһендәге тәжрибәбеҙ менән уртаҡлашасаҡбыҙ, — тине Башҡортостан Президенты. – Рәсәй Федерацияһында был ҙур матур проектты беҙ беренсе булып башланыҡ. Был өлкәлә конкуренттарыбыҙ юҡ.
Рөстәм Хәмитов республикала үтергә тейешле бер нисә ҙур спорт сараһы тураһында ла һөйләне. Уның әйтеүенсә, Өфө 2021 йылда Бөтә донъя спорт уйындарын үткәреүгә дәғүә итә.
— Быны Олимпия уйындарына индерелмәгән спорт төрҙәре буйынса олимпиада тип тә атарға була, — тип һыҙыҡ өҫтөнә алды республика башлығы. – Унда һигеҙ меңдән ашыу спортсы ҡатнашасаҡ. Был мәсьәләне лә беҙ Туризм буйынса федераль агентлыҡтың ярҙамынан тыш хәл итә алмаясаҡбыҙ.
Килешеү сиктәрендә республиканы төрлө өлкәләге хеҙмәттәшлек, берлектә хәл ителәсәк бик ҡыҙыҡлы, сағыу проекттар көтә, тип билдәләне Башҡортостан Президенты.
Туризм өлкәһендә хеҙмәттәшлек итеү тураһындағы килешеү бөгөн Өфөлә үткән социаль туризмды үҫтереү мәсьәләләре буйынса беренсе бөтә Рәсәй форумы сиктәрендә Башҡортостан Хөкүмәте менән Туризм буйынса федераль агентлыҡ араһында төҙөлдө.


text:
Баш ҡалала 825 урынға иҫәпләнгән яңы дүрт ҡатлы мәктәпкә тәүге нигеҙ ташы һалындыФото: Роман Хәкимов
Баш ҡалала 825 урынға иҫәпләнгән яңы дүрт ҡатлы мәктәпкә тәүге нигеҙ ташы һалынды
Баш ҡалала 825 урынға иҫәпләнгән яңы дүрт ҡатлы мәктәпкә тәүге нигеҙ ташы һалындыФото: Роман Хәкимов
ӨФӨ, 2016 йыл, 18 февраль. /«Башинформ» мәғлүмәт агентлығы, Ксения Калинина/.
Кесаҙна, 18 февралдә, Өфөләге «Дим-8» биҫтәһендә буласаҡ директор Рәмил Фәйезов һәм биш йәшлек Богдан яңы мәктәпкә тәүге нигеҙ ташын һалды.
Баш ҡала хакимиәтенең матбуғат хеҙмәте хәбәр итеүенсә, 825 урынлыҡ дүрт ҡатлы мәктәптә иркен кластар, бассейн, ике спорт залы, 500 урынлыҡ тамашалар залы буласаҡ. Уҡыу бинаһы биләмәһендә ҙур стадион барлыҡҡа киләсәк. Башланғыс класс уҡыусылары өсөн айырым инеү урыны булған блок төҙөләсәк. Дәрестәрҙән һуң ял итеү өсөн оҙайтылған көн төркөмдәре өсөн йоҡо бүлмәләре ҡараласаҡ.


text:
Тәүге ауыл хужалығы йәрминкәләрендә 700 тоннанан ашыу картуф һатылған
Башҡортостанда ауыл хужалығы йәрминкәләре миҙгеле асылды. Уҙған ял көндәрендә улар республиканың 18 ҡалаһында үтте. Ямғыр ҙа ауыл хужалығы тауарҙары менән һатыу итеүгә ҡамасауламаны. Йәмғеһе 2320 сауҙа урыны ойошторолдо. БР Ауыл хужалығы министрлығының матбуғат хеҙмәтенән хәбәр итеүҙәренсә, ике көндә 984 тоннанан ашыу картуф, 608,5 тонна йәшелсә, 76,7 тонна бал, 147 тонна ит һатылған.
Дөйөм продукцияның 90 проценттан ашыуы Өфө йәрминкәләренә тура килде. 41 муниципаль райондан килгән ауыл хужалығы тауарҙары етештереүселәре баш ҡаланың 16 майҙанында өфөлөләргә йәшелсәләр, һөт, һөт продукцияһы, бал тәҡдим итте.
Бынан тыш, ауыл эшсәндәре үҙҙәре етештергән он, ярма һәм кондитер изделиеларының киң ассортиментын тәҡдим итте. Баҡсасылар һәм дача тормошон яратыусылар өсөн һатыуҙа үҫентеләр, орлоҡтар, сәскә бүлбеләре лә булды. Өфө халҡы 717,3 тонна картуф, 452,9 тонна йәшесә, 42,2 тонна бал, 102 тонна ит алды. Йәшелсә хаҡтары һорауға ҡарап ҡуйылды. Әгәр шәмбе көндө бер килограмм картуф 12 һум торһа, йәкшәмбе уны 8-10 һумдан һаттылар.


text:
14 апрелдә Владимир Путин рәсәйҙәрҙең һорауҙарына яуап бирә Фото: Рәсәй Президенты сайты
14 апрелдә Владимир Путин рәсәйҙәрҙең һорауҙарына яуап бирә
14 апрелдә Владимир Путин рәсәйҙәрҙең һорауҙарына яуап бирә Фото: Рәсәй Президенты сайты
ӨФӨ, 2016 йыл, 8 апрель. /«Башинформ» мәғлүмәт агентлығы, Ксения Калинина/.
14 апрелдә ил Президенты Владимир Путин рәсәйҙәрҙең һорауҙарына яуап бирә. Йыл һайын ойошторолған «Владимир Путин менән тура бәйләнеш» махсус программаһы Мәскәү ваҡыты буйынса көндөҙгө сәғәт 12-лә «Беренсе», «Рәсәй 1», «Рәсәй 24» телеканалдары, «Маяк», «Вести FM» һәм «Рәсәй радиоһы» радиостанциялары эфирында тапшырыла.
Рәсәй Президентының рәсми сайтында хәбәр итеүҙәренсә, дәүләт башлығы ил тормошона, шулай халыҡ-ара хәлгә ҡағылышлы һорауҙарға яуап бирәсәк.
Һорауҙы студияла, шулай уҡ тура бәйләнеш ваҡытында ла бирергә мөмкин. Президентҡа мөрәжәғәттәр аҙна дауамында туплана. Рәсәйҙәр шылтырата йәки эшкәртеү үҙәгенә SMS-, MMS-хәбәр, ҡыҫҡа видеояҙма ебәрә ала. Быйыл тәүге тапҡыр тура эфирҙа видеошылтыратыу ҡабул ителә. Элекке кеүек үк мөрәжәғәттәрҙе moskva-putinu.ru йәки москва-путину.рф адрестары буйынса ебәрергә мөмкин. Яңылыҡтар араһында — «Бәйләнештә» социаль селтәрендә ойошторолған төркөм аша һорау биреү мөмкинлеге.
Хәбәрҙәрҙе эшкәртеү үҙәге 7 апрелдә көндөҙгө сәғәт 12-лә (Мәскәү ваҡыты) үҙ эшен башланы һәм программа тамамланғанға тиклем эшләйәсәк. 8-800-200-40-40 телефоны буйынса илдең теләһә ҡайһы төбәгенән шылтыратырға була. Ҡала һәм мобиль телефондарҙан шылтыратыу бушлай.
Сит илдән хәбәрҙәрҙе эшкәртеү үҙәгенә +7-499-550-40-40, +7-495-647-40-40, +7-495-539-40-40 телефондары буйынса шылтыратырға мөмкин. Бушлай SMS- һәм MMS-хәбәрҙәрҙе 0-40-40 номерына ебәрергә кәрәк (Рәсәй элемтә операторҙары телефондарынан ғына).
Программаның сайтында, шулай уҡ Рәсәйҙең йәмәғәт телевидениеһы (ОТР) эфирында сурдотәржемә менән онлайн-трансляция буласаҡ.


text:
Һуғыш ветерандары Еңеү көнө айҡанлы Рәсәй Президентынан ҡотлауҙар аласаҡ
Йола буйынса, Рәсәй Почтаһы Бөйөк Еңеү көнө алдынан һуғыш ветерандарына, тыл хеҙмәтсәндәренә һәм блокадала булғандарға ил Президенты Дмитрий Медведевтың шәхсән ҡотлауҙарын тапшырасаҡ.
Федераль почта хеҙмәтенең Башҡортостан буйынса идаралығынан хәбәр итеүҙәренсә, быйыл республикала 120 меңдән ашыу почетлы адресат исемле открыткалар аласаҡ.
Дәүләт башлығының ҡотлауы яҙылған махсус биҙәлгән конверттар тәү сиратта эшкәртелеп оҙатыла.
Ведомствонан асыҡлауҙарынса, кәрәк булғанда Рәсәй Почтаһы белгестәре ветерандың яңы йәшәү урынын да асыҡлаясаҡ. Бөтә ҡотлауҙар ҙа адресаттарға 3 майҙан 9-ына тиклем тапшырылырға тейеш.
Предприятие филиалдары ла һуғышта ҡатнашыусыларға һәм ветерандарға матур яңылыҡтар әҙерләгән.
9 майҙа улар өсөн рәсми тантаналы саралар үткәрелгән урындарҙа күсмә почта элемтәһе бүлектәре, пункттары һәм киоскылары эшләйәсәк, унда 20 процентлы ташлама менән гәзит-журналдарға яҙылырға мөмкин буласаҡ. Бындай ташламаны почта элемтәһе операторы йыл дауамында вәғәҙә итә.